qundao/data-zh-poetry huggingface dataset:
钱选水仙
作者：祝允明
朝代：明

八斗才中画洛神，翠罗轻飏袜尖尘。霅溪老子真能事，更比陈王写得亲。
长乐赠陈参军
作者：祝允明
朝代：明

浙水两岐非异土，天涯万里又同官。吴江莼菜皆成梦，庾岭梅花且共看。立望星河秋耿耿，醉闻钟鼓夜漫漫。人生离合真难定，明日清樽好再乾。
长安秋
作者：祝允明
朝代：明

长安昔日在关中，洛阳浙右亦相同。江东自古帝王宅，周秦已见气葱葱。长道石城如踞虎，长道钟阜似蟠龙。千年王气浮天表，一日真人建法宫。天府天开天阙起，五门三殿当中峙。五凤楼前柳似烟，奉天门外天如水。金陵金阙胜金城，玉陛连天接玉京。星散羽林霜气肃，天临华盖日华明。十二飞楼石门缭，百万貔貅屯八表。宝刹天花和月飞，郊坛神乐穿云窅。御史当街百骑骢，将军纳陛罗霜锋。五侯甲第遥迷雾，七贵前驱响斗风。凤凰台上凤凰游，玄武湖中水似油。万户莺啼花里晓，千家砧捣月中秋。会同馆外白雉多，包茅楛矢交经过。重译来宾醉卉服，轻烟澹粉列青蛾。六楼六馆斗倡妍，曰日新声沸管弦。狭市斜街迷错络，曲房洞户暗钩连。吴下书生好远游，抱书来看帝王州。那知高卧西风邸，蓬眉萧飒长安秋。
长途
作者：祝允明
朝代：明

长途只是水连天，好景惟应月带烟。独有流莺与飞絮，见来浑似绿窗前。
閒居秋日
作者：祝允明
朝代：明

逃暑因能暂闭关，未须多把古贤攀。并抛杯勺方为懒，少事篇章恐碍閒。风堕一庭邻寺叶，云开半面隔城山。浮生只说潜居易，隐比求名事更艰。
闲题
作者：祝允明
朝代：明

锦翼文翎处处逢，彩云随月任西东。琼浆醉骨三千岁，玉颗联情一万重。狂蝶不曾离宝苑，好花都愿嫁东风。醉斜小杜吴王国，错认扬州十里红。
闺怀
作者：祝允明
朝代：明

静婉那成宠，娇娆枉自羞。秦娥箫已冷，湘女瑟空留。噩梦疑云雨，灵期忌女牛。未禁风绰袂，无奈月当楼。蔽膝强含意，琵琶不识愁。知谁同薄命，心欲为通谋。
阊门歌送郭令
作者：祝允明
朝代：明

鸡鸣角乌乌，阊门将启涂。船头卒徒拥，屋底翁媪呼。呼将儿孙起，来送郭大夫。大夫强汝柔，大夫明汝愚。大夫饱汝饥，大夫康汝痡。教汝兴礼节，教汝诵诗书。大夫舍汝去，汝能不思乎。君子悦其文，细人念其劬。说向君子道，能歌歌大夫。阊门开，百姓怀。云帆指金台，天王御㝢万国来。万国来，仰帝力，王道荡荡，平康正直。天子岂不思，思哉建皇极。皇极建，若三五。大夫忠良伍，志岂在朝暮。清风穆如，去者慰，存者怀，穆如清风，怀其存，慰其去。穆如吉甫，以永今古。
阊门歌送郭令
作者：祝允明
朝代：明
体裁：古风

鸡鸣角乌乌，阊门将启涂。船头卒徒拥，屋底翁媪呼。呼将儿孙起，来送郭大夫。大夫强汝柔，大夫明汝愚。大夫饱汝饥，大夫康汝痡。教汝兴礼节，教汝诵诗书。大夫舍汝去，汝能不思乎。君子悦其文，细人念其劬。说向君子道，能歌歌大夫。阊门开，百姓怀。云帆指金台，天王御宇万国来。万国来，仰帝力，王道荡荡，平康正直。天子岂不思，思哉建皇极。皇极建，若三五。大夫忠良伍，志岂在朝暮。清风穆如，去者慰，存者怀，穆如清风，怀其存，慰其去。穆如吉甫，以永今古。
陇头树
作者：祝允明
朝代：明

陇头多嘉树，君持作梁柱。清晨覆宾相，白日抱歌舞。哀哉北邙麓，日日听人哭。
陇头水
作者：祝允明
朝代：明

流水出陇头，白石乱高树。四海远深渊，原泉日夜注。不见人物景，独向东流去。
隐者
作者：祝允明
朝代：明

白石薜萝房，青山云水乡。琴传雷氏斲，书是汲丘藏。鹿友同无我，蜂分亦让王。枕中藏雅道，一卧即羲皇。
集贤听画眉
作者：祝允明
朝代：明
体裁：曲

集贤宾千般簇拥难比好。似俏倬根苖。堪喜唐皇图画巧。叹文君风韵迢遥。横云浅月。和柳叶几般名号。画眉序尽将风范传娇媚，一任粉郎轻扫。
雨中句容道中喜看山色
作者：祝允明
朝代：明

洗秋零雨向萧神，京邑风光斩地新。马上会淹京兆客，天涯忽见苧萝人。轻云淡荡铅华薄，初日曈昽宝镜真。便欲涉江嗟未得，芙容犹自隔青蘋。
雨窗有怀连韦二博士
作者：祝允明
朝代：明

薄宦将三载，高情有二君。天涯漫萍梗，雨下忆兰熏。四海习凿齿，千年扬子云。东邻无百室，犹自叹离群。
雪后杨礼部邀宴用谢宣城韵分得浊字
作者：祝允明
朝代：明

季冬雪始降，佳气通岁朔。君子良燕会，时哲总延擢。揖逊粲宾礼，登奏鬯嘉乐。兰薰互沾袭，松颜齐卓荦。遐览万物昭，无复见黟浊。微言共一契，所寄在绵邈。
静女眠春晓
作者：祝允明
朝代：明

陈月元非璧，荆云本是人。抱衾辞永夜，失枕卧娇春。嘶马应南陌，流莺在北邻。城隅如可俟，无事梦含颦。
顾秀才阳山草堂
作者：祝允明
朝代：明

家住山城不到山，强题诗句抗尘颜。君家客坐烟萝里，尽著閒人自不閒。
题人园居
作者：祝允明
朝代：明

未必丘樊好，幽居趣自深。迟行避小草，高卧托乔林。抱灌惟知瓮，挥锄不见金。问渠终岁里，曾有惜葵心。
题人扇
作者：祝允明
朝代：明

扇功本在驱炎上，不似屏风只好看。算得题诗真拙计，却供双眼失清寒。
题何大参菊花图卷子
作者：祝允明
朝代：明

花有仙灵笔有神，化权终不在阳春。一般秋色成千品，前度桃花却后尘。谁信珠玑颜色好，独怜霜雪性情亲。菊诗万首从君选，未必微篇愧古人。
题广州客邸壁间
作者：祝允明
朝代：明

故国间居四十年，疏慵虽乐怕违天。天应尚念疏慵态，又使閒居瘴海边。
题徐子芳秋庭
作者：祝允明
朝代：明

孺子间居与世忘，萧萧深院映虚堂。露漙玉干桐孙长，霜饱金丸橘子香。白版拄颐迎灏爽，素丝横膝答清商。知君不是趋炎客，长啸一声天地凉。
题徵明写赠潘崇礼灌木寒泉大幅
作者：祝允明
朝代：明

具区之水被三州，洞庭之树千万数。沉森浩㵿天下奇，灌木寒流此何许。潘君抱朴山水人，日日策杖独行遍沧浪之滨。阳崖众目悦暄媚，忽逢阴壑如有神。禹锁老龙铁索绝，拿云怒雨出洞穴。木号水呼竹石裂，众蛇从之互盘结。蜕骨戌削杂鳞鬣，飕留风叶枸株橛。急流抨撞石罅跃，珠跳汞走斗瀺灂。微茫上析河汉，注奔赴绕伯若方丈脚。山鬼伏窥木客泣，欲据恐被山伯抶。仙老时下憩，濯足而晞发。招潘君兮子来共千岁以一息。潘君归语衡山氏，仙之人兮不可以久留，吾恐一往与境俱失。宣州兔肩毛劲如石，深醮金壶玄玉液。闭门夜半役鬼工，倏忽移来窅无迹。支山谓潘君，张君高堂白粉壁，焚香日坐对，明月之夜风雨夕，仙伯谓我当来觅。携君卷图愿写照障入怀袖，与君骑龙返无极。馀影终非世中物，谢绝宾客扃此室，门外有人勿与识。
题徵明画
作者：祝允明
朝代：明

苍帻滃沈雾，白氎垂虚泉。归帆信流水，万襟同澹然。
题杭州蒋自容江湖游卷
作者：祝允明
朝代：明

越多名族又多才，诸老篇章取次裁。但看江湖诗一卷，定知胸次不尘埃。钱夏老成无复见，张萧逸驾亦难攀。风流一日同千载，犹记当时杖屦间。两人携手五羊城，浙水东西是弟兄。但使有诗仍有酒，不妨长听鹧鸪声。
题杭州蒋自容江湖游卷·其一
作者：祝允明
朝代：明

越多名族又多才，诸老篇章取次裁。但看江湖诗一卷，定知胸次不尘埃。
题杭州蒋自容江湖游卷·其三
作者：祝允明
朝代：明

两人携手五羊城，浙水东西是弟兄。但使有诗仍有酒，不妨长听鹧鸪声。
题杭州蒋自容江湖游卷·其二
作者：祝允明
朝代：明

钱夏老成无复见，张萧逸驾亦难攀。风流一日同千载，犹记当时杖屦间。
题汤三城南庄子
作者：祝允明
朝代：明

嘉树夹茅堂，城南十亩庄。竹窗遥列岫，花溆密围墙。兔捷罝施路，鱼肥笱在梁。每来无世事，祗觉道心长。
题沈山人藏王舍人竹枝
作者：祝允明
朝代：明

舍人清真同右军，金銮退直谢鸡群。千金不肯卖一叶，今日凤毛留赠君。
题画
作者：祝允明
朝代：明

晃玉摇银小扇图，五云楼阁女仙居。行间著个秋香字，知是成都薛校书。一溪流水半山云，山桂绵绵日夕芬。莫言丘壑藏名姓，高士他年自传君。
题画
作者：祝允明
朝代：明

白云媚苍山，寂寂太古春。窅蔼林薄中，一区宅无邻。杨子坐清静，闭门了玄文。两生勿轻过，惟通问字人。季冬雪重积，十日奇寒冱。啁啾阒不闻，葱茜失其故。客子欲何归，中林犹独步。幸有苍苍松，为辨去来路。
题画·其一
作者：祝允明
朝代：明

晃玉摇银小扇图，五云楼阁女仙居。行间著个秋香字，知是成都薛校书。
题画·其一
作者：祝允明
朝代：明

白云媚苍山，寂寂太古春。窅蔼林薄中，一区宅无邻。杨子坐清静，闭门了玄文。两生勿轻过，惟通问字人。
题画·其二
作者：祝允明
朝代：明

一溪流水半山云，山桂绵绵日夕芬。莫言丘壑藏名姓，高士他年自传君。
题画·其二
作者：祝允明
朝代：明

季冬雪重积，十日奇寒冱。啁啾阒不闻，葱茜失其故。客子欲何归，中林犹独步。幸有苍苍松，为辨去来路。
题葑门外马生东溪
作者：祝允明
朝代：明

吴城三面水为州，郡郭东南一派流。羡尔高居占清胜，更东东去是瀛洲。
题衲子诗稿
作者：祝允明
朝代：明

得来应是呕心肝，磨破枯蒲几个团。佛有语言唯说性，僧为文字不求官。色离纨裤通身净，味带齑肠一点酸。我欲强赓三五首，却怜无暇尽雕钻。
题隐士山居
作者：祝允明
朝代：明

志士果藏隐，胜境合冲閒。冥冥讨幽赜，息躬搆深山。青萝施櫩宇，循除鸣流湍。绨韦积皮几，时衡素丝弹。出郭便无累，何烦嵩华艰。危岑寄远气，屹矣不可攀。
题黄山人诗卷
作者：祝允明
朝代：明

南来作县官，亦希遇异人。三年雾眯目，衣上多新尘。翩翩一黄鹤，衔书祝融滨。下庭展袖讽，字字青瑶㻞。既惊旦暮契，犹怀夙昔亲。凤鸣燕雀间，视听暂得伸。鹤乎果有升天翼，借我乘之朝玉宸。
题龙归洞下有龙母嶂
作者：祝允明
朝代：明

千峰如帐瞰岩扉，灵物何年向此飞。潭底火符玄铁简，嶂头金母白绡衣。海多云雨应长往，壑暗藤萝久不归。洞外蛟蛇常起陆，可能消伏运神机。
首夏山中行吟
作者：祝允明
朝代：明

梅子青，梅子黄，菜肥麦熟养蚕忙。
山僧过岭看茶老，村女当垆煮酒香。
首夏山中行吟
作者：祝允明
朝代：明

梅子青，梅子黄，菜肥麦熟养蚕忙。山僧过岭看茶老，村女当炉煮酒香。
骢马驱
作者：祝允明
朝代：明

骢马紫游缰，光辉照洛阳。朝辞上林苑，晚入斗鸡坊。无因道千里，城邑少豺狼。
高淳道中
作者：祝允明
朝代：明

柴门对树树临流，春日迟迟满客舟。一种江南千里景，只闻鸡犬不闻鸥。
鸡黍词
作者：祝允明
朝代：明

庭中有群鸡，主人赋之黍。鲁鸡偶远立，于此有遗秬。越鸡气沾沾，欣睨跃拙距。主人轩然笑，尔蠢何足语。嗟哉胡得丧，可恶尔畜羽。幸祸天所怒，得丧天所与。主人唯至公，但使丰年屡。
鸦
作者：祝允明
朝代：明

日中燖得羽毛纁，强效忠来谁愿闻。四十颇能知学易，眼前消息不劳君。
鹌鹑
作者：祝允明
朝代：明

利口如锥岂利身，名题越调耳常新。莫教轻与人将去，又遣金陵枉杀人。
鹡鸰
作者：祝允明
朝代：明

长枕三郎作颂时，桂宫兰殿重含思。宁哥可是知人意，小院梨花玉笛吹。
鹤章
作者：祝允明
朝代：明

归命礼昊乾，肃筵事三清。真功仗宸官，得此金门卿。碧牍函赤心，法步凌紫京。八霄青瀰瀰，刚飙别曾城。独驰丹元叟，直诣太昊庭。紫皇已传命，仙驾垂云征。翩翩三缟衣，上下相承迎。翔卫既通奏，矫羽歘上升。安得如几飞，淹留悦欢情。傍嬉臣讵同，畏威敢为荣。始知精贤师，可以彻土诚。铭襟永攀脩，玄祉庶获并。
黄楼
作者：祝允明
朝代：明

落日照徐彭，长堤上下乘。黄楼不知处，洪水尚襄陵。客子能怀警，官亭试一冯。波涛终古险，来往自频仍。
黄金篇
作者：祝允明
朝代：明

灵质自化育，英姿藉炉锤。虹光衡煜煜，晨曦纵焞焞。紫霞煽虚燄，青渠晕幽蕤。在镕未云卜，跃冶讵其宜。能函大钧体，伏型韫神奇。何当错宝铦，戮妖血荒陲。鸿秘已出柙，勋用吾未知。痎市碎砧斧，交易方纷披。
龙川山中早行二首
作者：祝允明
朝代：明

磻磻左山影，横截右山腰。辨色鸟欢翔，微光漾晴朝。浮云若中断，蔚蔚方行遥。朝云山腰生，我在云中行。只恐云载我，飞上白玉京。世尘邈已隔，天鸡犹未鸣。须臾微风发，东极金乌升。
龙川山中早行二首·其一
作者：祝允明
朝代：明

磻磻左山影，横截右山腰。辨色鸟欢翔，微光漾晴朝。浮云若中断，蔚蔚方行遥。
龙川山中早行二首·其二
作者：祝允明
朝代：明

朝云山腰生，我在云中行。只恐云载我，飞上白玉京。世尘邈已隔，天鸡犹未鸣。须臾微风发，东极金乌升。
急雨
作者：祝守范
朝代：明
体裁：五言律诗

野旷云垂黑，山高雨骤昏。鸟飞不过树，人急欲投村。暑气清疏簟，凉飙度晚轩。客心愁褦襶，赖此涤尘烦。
雨中过郭四葑畦别墅和王二仲皋韵
作者：祝守范
朝代：明
体裁：五言律诗

隙地新栽竹，清阴覆短墙。探幽停客舫，引兴杂飞觞。暮雨沾花径，春流到草堂。物情浑可适，机事久相忘。
婺州山斋作
作者：祝守谟
朝代：明
体裁：五言律诗

草阁春风上，云閒入梦多。寒泉飞石涧，绝壁挂烟萝。林静时闻鸟，山青日对螺。客来开酒瓮，落日起弦歌。
伊阳县八景诗 其一 桃源胜迹
作者：祝富
朝代：明
体裁：古风

桃源宫在伊之南，荒凉半亩修真庵。种桃道士去已久，春风空落花髿鬖。我来停车访遗迹，鹤飞灶令无消息。朗吟大笑出门去，一溪流水春山碧。
伊阳县八景诗 其七 岘山叠翠
作者：祝富
朝代：明
体裁：古风

岘山遥耸嵯峨形，插空千尺峰峰青。黛色四时浑不改，更宜晚翠列如屏。初分太极辟洪濛，此山已突微茫中。揽衣直上最高位，彷佛驾鹤来天风。
伊阳县八景诗 其三 凤山朝阳
作者：祝富
朝代：明
体裁：古风

何年丹凤从天来，翻然两翼双飞开。山头千载不飞去，山前云锁玉书台。朝阳一出鸣南冈，九苞五采生辉光。地灵钟秀信不偶，奎星照映发天章。
伊阳县八景诗 其二 云梦仙境
作者：祝富
朝代：明
体裁：古风

城之东南云梦山，山腰有洞门不关。云深路杳莫知处，世传仙子栖其间。松花不老瑶草鲜，石床丹灶空年年。信知仙居别有境，入门幻出壶中天。
伊阳县八景诗 其五 瑞云屏障
作者：祝富
朝代：明
体裁：古风

奇峰拔出撑晴空，瑞云缭绕来天风。絪缊浓淡绚朝彩，翠屏点作金芙蓉。我当乘风醉眼醒，坐中忽忆钟山灵。归来呼笔写图玩，眼前顿觉无丹青。
伊阳县八景诗 其八 汝水拖蓝
作者：祝富
朝代：明
体裁：古风

汝河环绕伊城流，天光云影共沉浮。风摇不定碧簟色，翠拖万顷玻璃秋。源头遥发天息山，古今不断声潺湲。我来无事发长啸，沦漪坐弄春苔斑。
伊阳县八景诗 其六 紫罗石潭
作者：祝富
朝代：明
体裁：古风

何年罗卒屯此间，紫巾声动赛雄关。于今罗卒去已久，山名千载遗人寰。山下有潭百尺深，倚崖怪石苍波临。有时不测奋雷雨，居人骇听蛟龙吟。
伊阳县八景诗 其四 龙崖夜雨
作者：祝富
朝代：明
体裁：古风

苍崖壁立如削屏，不有神物潜其灵。忽然夜半雷声作，甲鳞洗出江湖腥。潭云覆水多变态，寒屑飞声响灵濑。西成东作不苦民，岁岁田畴资灌溉。
挽诗
作者：祝枝山
朝代：明
体裁：七言律诗

少日同怀天下奇，中年出世也曾期；朱丝竹绝桐薪韵，黄土生埋玉树枝。生老病余吾尚在，去来今际子先知；当时欲印槌机事，可解中宵入梦思。
荔支
作者：祝树勋
朝代：明
体裁：五言排律

闽中新荔熟，越客可休粮。百谷成珠浦，千林缀锦囊。袅风须细摘，带露合多尝。消渴逢甘醴，充饥得异浆。青英团翡翠，丹实炫鹅黄。霞脸仍蒸日，冰肤倍腻霜。建宫遥自汉，置驿广于唐。火齐缃枝缀，珊瑚黛叶藏。品多逾别域，名重表炎方。饱啖为名士，频呼十八娘。
西湖月夜二首·其一
作者：祝渊
朝代：明
体裁：七言绝句

落月鳞鳞水面浮，露华浓滴桂丛秋。不知何处鸣柔橹，惊起一双雪色鸥。
西湖月夜二首·其二
作者：祝渊
朝代：明
体裁：七言绝句

佛火渔灯渐寂寥，推篷起坐已中宵。夜来极浦滩头急，知入西泠第几桥。
寄苏先生正
作者：祝祺
朝代：明

西风倚棹问归程，诗酒应多慰别情。黄叶疏钟溪上寺，白云孤角海边城。鸥飞烟渚连秋色，雁下寒塘起暮声。回首天涯嗟落莫，夕阳归路万山晴。
岘山望汉江
作者：祝祺
朝代：明

岘首一登眺，春城花草繁。江山回楚国，烟霭散荆门。水阔晴空写，风高夕浪翻。襄阳冠盖里，甲第敞朱轩。
旅中元日
作者：祝祺
朝代：明

异乡一夜换风烟，屈指关山路八千。正是欲归归未得，看人儿女拜新年。
杂题
作者：祝祺
朝代：明
体裁：七言绝句

东风杨柳拂春堤，烟霭阴阴野鸟啼。金谷日斜歌舞散，海棠无主草萋萋。
海盐天庆寺作
作者：祝祺
朝代：明
体裁：五言律诗

归人征路晚，云里问僧家。独树临秋水，孤城上暮鸦。山池芳草没，疏磬夕阳斜。独坐谈经处，天风送落花。
仙源
作者：祝銮
朝代：明
体裁：五言绝句

仙源何处来，无乃自天上。不然瀑布泉，那得千万丈。
夜宿无钖
作者：祝颢
朝代：明
体裁：五言律诗

辞家无百里，离思已纷纷。旅泊今宵始，乡音此地分。汀沙笼宿雾，星月挂疏云。回首寒山寺，钟声杳不闻。
小李将军院体小幅二首
作者：祝颢
朝代：明

金屋琼台拥画楼，锦云香满采莲舟。人间尽道仙家乐，不识霜娥有底愁。花暗宫垣柳映堤，五陵春色望中迷。昭阳月上长门闭，犹放香红逐马蹄。
小李将军院体小幅二首·其一
作者：祝颢
朝代：明

金屋琼台拥画楼，锦云香满采莲舟。人间尽道仙家乐，不识霜娥有底愁。
小李将军院体小幅二首·其二
作者：祝颢
朝代：明

花暗宫垣柳映堤，五陵春色望中迷。昭阳月上长门闭，犹放香红逐马蹄。
次阳明堡
作者：祝颢
朝代：明

晚次阳明堡，登楼望雁门。牛羊归远楚，灯火映孤村。塞近风遍劲，山高日易昏。羁怀何以遣，公馆自开尊。
沙沱晚行
作者：祝颢
朝代：明

野旷天清落日黄，西风衰草白茫茫。停骖四望行人绝，一片寒云逐雁行。
途中即景
作者：祝颢
朝代：明

野旷云初卷，山晴翠欲流。残阳牛背笛，新月水边楼。异土逢佳景，危途得胜游。浩然襟抱豁，清兴落沧洲。
题金台驿
作者：祝颢
朝代：明
体裁：七言律诗

西风匹马上金台，燕赵山河实壮哉。万里有谁收骏骨，千秋无复见奇才。孤城落日鸦空噪，绝漠浮云雁自来。怀古思今吟不尽，一樽聊向驿亭开。
劝学诗
作者：神宗显皇帝
朝代：明
体裁：五言绝句

斗大黄金印，天高白玉堂。不因书万卷，那得近君王。
跛法师歌
作者：祩宏
朝代：明

跛脚法师胡以名，良由能说不能行。我今行说两俱拙，不应无实当斯称。春王正月才过十，午间随例入浴室。失足俄沉百沸汤，不起床敷五十日。疮痍甫平筋力疲，左长右短行参差。东行夹辅二童子，西行交倚双筇枝。是故此师名跛脚，跛去跛来人笑杀。笑杀平生好放生，善因恶果理难合。颇有市肆旃陀罗，刲羊击牛烹凫鹅。鳖鳝蟹蛤杀无数，而反康豫无纤疴。放生诚有长寿理，因果无差休乱拟。我昔杀业今须偿，身痛心生大欢喜。傍人问我喜者何，我以此脚成蹉跎。趋奔无始至今日，步步趁入无明窠。或趋名兮据高位，冲寒踏遍金阶地。或趋利兮走天涯，历尽燕秦并楚魏。或趋势豪候门墙，不减立雪之游扬。或趋女色越垣阃，繇此暮夜遭伤亡。或趋檀施求无已，匍匐泥涂没其趾。或趋友朋时往来，破夏践殒诸虫蚁。或趋五岳及三山，南驰北骛芒鞋穿。所以如来苦呵责，举足动足皆冤愆。幸哉今跛损成益，思欲闲行行不得。潜踪敛迹守林峦，多种狂心一朝息。客来恕我不起延，兀兀似入磨砖禅。闭门无事且高枕，欲学翠色烟岚眠。只愁此脚不终疾，趋奔万境仍如昔。愿君不跛如跛人，胜彼长年掩关客。
过福教寺题
作者：福教寺僧
朝代：明
体裁：七言绝句

残山剩水一荒基，古寺烟笼白塔低。燕子不知身是客，秋风还恋旧巢泥。
西湖杂咏
作者：秋江湛公
朝代：明

宋家宫阙已萧萧，满目残阳照野蒿。独有两峰青不了，至今南北插云高。
病中登虎丘寺楼
作者：秦仲锡
朝代：明

病里独登楼，楼前古寺秋。霜寒红叶径，雨过白蘋洲。药裹随身好，诗怀到处幽。明朝欲归去，又上木兰舟。
送国是弟应试
作者：秦侃
朝代：明
体裁：五言律诗

得忝乡书荐，秋风入棘闱。雁行搏欲上，凤翼抱能飞。饯席生离思，吟鞭挂落晖。朱衣头一点，消息早传归。
卜算子·忆昔
作者：秦公庸
朝代：明

忆昔约佳期，花月为盟主。共对花前月下时，幽恨从头数。拜月月无言，问花花不语。月转阑干花卸枝，双泪多于雨。
初寒舟次
作者：秦凤梧
朝代：明
体裁：七言绝句

江门水枯鸿雁稀，灯前点点霜花飞。月满高林枫叶落，一番寒气催行衣。
同客惠山
作者：秦凤梧
朝代：明
体裁：古风

行行复行行，林深路何修。天风吹桂花，来我山中秋。景物稍清切，引筇升高邱。行人入村远，云起招提幽。兴至壶觞接，尽此一日游。才名非鲍谢，宾客似羊求。赋诗慰羁旷，念远还成忧。苍苔绣石马，曦晖向谁留。荷衣易为适，柴车当再谋。日暮且归去，山空泉自流。
咏西高山古鼋
作者：秦凤梧
朝代：明
体裁：七言绝句

曲突相传历宋元，紫苔封固尚依然。倩僧炊得一盂饭，人说因缘五百年。
复惠山张承吉旧题处
作者：秦凤梧
朝代：明
体裁：七言律诗

寻幽殊为迹前贤，奈逼清秋思惘然。藓合断阶栖旧恨，天留诗草贲寒烟。乾坤老剩双蓬鬓，岁月闲参一指禅。为谷为陵自今昔，逢僧休问赤乌年。
登大悲阁
作者：秦凤梧
朝代：明
体裁：五言律诗

高阁盘山上，雨余空翠回。毫光千像现，净业一灯来。云识皈依到，花因觉悟开。客游殊不奈，又听暮钟回。
和邵宝游竹山诗
作者：秦励
朝代：明
体裁：七言律诗

昔年斗酒竹山游，屈指俄惊十九秋。天霁依然山色好，风微不见浪花浮。此身暂寄来吾境，一念常悬在帝州。惟有老人迂拙甚，百年高卧太湖头。
拜五世祖
作者：秦励
朝代：明
体裁：七言绝句

一睹先莹便肃然，载瞻载拜意虔虔。诗书一脉非无自，木有深根水有源。
自述二首·其一
作者：秦励
朝代：明
体裁：七言绝句

吾儿每欲吾寻乐，乐向乾坤静里寻。此乐得知非一日，无须眼底觅知音。
自述二首·其二
作者：秦励
朝代：明
体裁：七言绝句

读圣贤书学圣贤，圣贤事业孝为先。欲行孝道谈何易，且使终身守墓前。
陪同从侄秦金游竹山再和邵宝游竹山韵
作者：秦励
朝代：明
体裁：七言律诗

半载流光两度游，野花林草自春秋。四围山色参差见，一带湖光潋滟浮。愧我甘为云外客，知君名动帝王州。昔年几许登临伴，此日相看尽白头。
泉上
作者：秦卫周
朝代：明
体裁：七言绝句

半生何处是便宜，直坐苏门绿水湄。欲识风光难到处，游人归尽独看时。
丙戌岁寒有感
作者：秦叔豹
朝代：明
体裁：五言律诗

早起书空罢，长愁强自宽。严霜迎日散，衰柳入风寒。抚剑心犹壮，冲冠发已残。有生知有累，避世且偷安。
九日
作者：秦叔豹
朝代：明
体裁：五言律诗

独对黄花酒，风清白露秋。雁声来断续，山色落空浮。道丧身何补，颜衰镜亦愁。深知陶令意，日与醉乡游。
兜率岩
作者：秦叔豹
朝代：明
体裁：五言律诗

绝巘群峰外，真如出世时。烟光秋黯淡，江色夜迷离。寺远残灯灭，山深僻路迟。观身空相地，幻影复何之。
叠玉峰
作者：秦叔豹
朝代：明
体裁：五言律诗

遥望孤峰远，楼高迥出群。山深青径没，树断晓岚分。叠石纷疑雪，轻烟散作云。茅君传道处，钟磬坐来闻。
山中夜雨
作者：秦叔豹
朝代：明
体裁：五言律诗

爽气入林间，独卧秋光晚。天暝浮云来，窗虚孤岫远。寒声枕上闻，落叶枝头鲜。借问涉溪人，溪流几深浅。
春晚
作者：秦叔豹
朝代：明
体裁：五言律诗

栖迟不觉暮，回首夕阳斜。啼鸟窥新叶，残蜂过落花。长贫看世外，任懒失年华。门径萧萧寂，春风讵有涯。
牛首寺
作者：秦叔豹
朝代：明
体裁：五言律诗

昔年飞锡处，重阁绝人群。风树留红叶，梯山引白云。鸟啼秋境寂，禅静夜钟分。长啸高峰上，悠然忘世纷。
积金峰
作者：秦叔豹
朝代：明
体裁：五言律诗

杖策寻山径，回看宝殿平。烟霞散林樾，香雾出檐楹。绣涧花争发，琼峰鸟独鸣。临高分远望，树杪一身轻。
赠叶茂长楼居
作者：秦叔豹
朝代：明
体裁：七言律诗

楼居市隐昼长关，四望烟霞若可攀。隔浦斜阳分绿树，卷帘疏雨半青山。当筵不避弥衡俊，入径无惭蒋诩闲。一亩儒宫徒壁立，床头龙剑壮红颜。
过虚上人兰若
作者：秦叔豹
朝代：明
体裁：七言律诗

疏林秋色满江城，古寺松杉带晚晴。曲径只闻鸣磬度，上方时见雨花平。经传空谷青莲净，锡响深山白鹤惊。今日支公听讲法，浮生转觉悟无生。
除夜立春
作者：秦叔豹
朝代：明
体裁：五言律诗

穷途感岁暮，短景欲伤神。寒送今宵尽，春迎此日新。早梅舒令节，余雪映芳辰。椒颂年年事，倾壶慰老身。
尘
作者：秦善
朝代：明

紫陌苍茫启曙扉，晴风初起乱依微。静沾药架埋香径，行傍车轮上客衣。梦草池塘清不染，看花台榭暝还飞。同游馆阁城南道，拂面狂吟几度归。
无弦琴
作者：秦善
朝代：明

雅制何人敢擅名，碧梧枝老断纹生。花边不道相如意，席上犹怀太古情。白雪阳春空有调，黑河秋雨冷无声。谁知陶令归来日，别是风流一段情。
梅魂
作者：秦善
朝代：明

山径荒凉雪满枝，寒风吹冷转参差。幽香暗结黄昏后，淡月微明半夜时。东阁不曾吟里见，罗浮空说梦中期。更堪何处成追忆，肠断西栖玉笛悲。
水
作者：秦善
朝代：明

一气流行混太空，涵幽极远意无穷。波涛迥与风云合，动息应参造化功。牛渚天河涵夜白，扶桑碧海漾朝红。若为舟楫还堪济，未老沧浪一钓翁。
游丝
作者：秦善
朝代：明

旧游曾入桑间路，惹袖沾裾思未休。纤绠依稀烟外没，群珠蹙续雨中浮。晴牵草树萦春恨，暝倚花窗织夜愁。只恐惊风吹散去，残丝零乱不堪收。
白雁
作者：秦善
朝代：明

忆昨潇湘倚棹时，芦花深处见还稀。群依露渚涵空远，色淡秋旻背月飞。海客无心那可狎，江鸥有伴恐忘机。萧条莫遣寒风起，又带晴霜向北归。
睡蝶
作者：秦善
朝代：明

春条萦恨正依依，睡倚红香思欲迷。墙外不惊飞絮起，窗前偏却小莺啼。庄周晓梦成寥寞，金谷春游益倦栖。解意东风忽吹醒，寻芳人在画栏西。
霜花
作者：秦善
朝代：明

露下亭皋夜未阑，凝华积素共漫漫。琼葩色瑩瑶池冷，粉靥红消玉壁寒。梅径醉归和月见，梨园歌罢倚楼看。遥知仙客朝元处，一片清辉集露盘。
霜花
作者：秦善
朝代：明
体裁：七言律诗

露下亭皋夜未阑，凝华积素共漫漫。琼葩色莹瑶池冷，粉靥红消玉壁寒。梅径醉归和月见，梨园歌罢倚楼看。遥知仙客朝元处，一片清辉集露盘。
霞绮
作者：秦善
朝代：明

艳彩澄明天外落，赤城缥缈望中微。光浮玉洞仙人掌，色染瑶池阿母衣。朝傍孤云催雨过，暮随晴鸟向江飞。仙家最有餐虚术，欲学长生何处依。
飞燕
作者：秦善
朝代：明

双飞来往野桥西，数里平芜绿渐齐。花径泥香嫌雨湿，绣窗风静怕帘低。巢成却拟归来早，海旷那堪望去迷。感慨旧时王谢宅，空林残日冷凄凄。
小孤山
作者：秦嘉禾
朝代：明
体裁：五言律诗

砥柱从开辟，中流自古今。神龙常在窟，怪木不成林。绝顶云流影，悬崖鸟过音。吾题百丈壁，仙迹倘相寻。
汎湖
作者：秦嘉禾
朝代：明
体裁：七言绝句

汎汎枫湖十里中，薄云细浪夜初融。月明会听双龙起，我欲骑之到海东。
洗砚
作者：秦坊
朝代：明
体裁：五言律诗

砚北欣投分，相携向碧涟。草萦书带湿，鱼喷墨华溅。生计余香沈，功勋落纸烟。笔耕吾事足，不笑石为田。
焚香
作者：秦坊
朝代：明
体裁：五言律诗

清娱为老计，香篆炷沉沉。但有烟笼袖，无妨雪满簪。幽闻花气远，静觉月光深。一缕心如洗，惺惺独拥衾。
惠山诗次先淮海同东坡先生酬和韵三首
作者：秦堈
朝代：明

六丁握神斧，搥破云根苍。嵌空寒液迸，辟此漪澜堂。堂前罗松柏，白鹤从空翔。掬水偶一盥，莹然冰玉光。沦茗色味绝，入口回清香。独立出尘表，旷然百虑忘。空传南朝寺，不见南朝人。松桂日以老，青山日以新。清泉其白石，万古光磷磷。三千珠履客，转眼成灰尘。俯仰今昔事，浩歌问苍旻。搔首月东出，长此烟霞邻。山影落空潭，泉声走长樾。声影两无碍，观听俱奇绝。是名青莲界，所以无生灭。捻残十老髭，踏破一轮月。坐拥竹炉烟，静待岩花发。风韵如在兹，愿言继高辙。
惠山诗次先淮海同东坡先生酬和韵三首·其一
作者：秦堈
朝代：明

六丁握神斧，搥破云根苍。嵌空寒液迸，辟此漪澜堂。堂前罗松柏，白鹤从空翔。掬水偶一盥，莹然冰玉光。沦茗色味绝，入口回清香。独立出尘表，旷然百虑忘。
惠山诗次先淮海同东坡先生酬和韵三首·其一
作者：秦堈
朝代：明
体裁：古风

六丁握神斧，搥破云根苍。嵌空寒液迸，辟此漪澜堂。堂前罗松柏，白鹤从空翔。掬水偶一盥，莹然冰玉光。瀹茗色味绝，入口回清香。独立出尘表，旷然百虑忘。
惠山诗次先淮海同东坡先生酬和韵三首·其三
作者：秦堈
朝代：明

山影落空潭，泉声走长樾。声影两无碍，观听俱奇绝。是名青莲界，所以无生灭。捻残十老髭，踏破一轮月。坐拥竹炉烟，静待岩花发。风韵如在兹，愿言继高辙。
惠山诗次先淮海同东坡先生酬和韵三首·其二
作者：秦堈
朝代：明

空传南朝寺，不见南朝人。松桂日以老，青山日以新。清泉其白石，万古光磷磷。三千珠履客，转眼成灰尘。俯仰今昔事，浩歌问苍旻。搔首月东出，长此烟霞邻。
钱塘怀古
作者：秦堈
朝代：明

此地繁华已饱闻，却来怀古独情殷。湖心倒浸梁朝寺，峰顶常含宋代云。夹岸楼台还匼匝，四时箫鼓自纷纭。卯山宫阙荒烟里，只有疏钟送夕曛。
临江仙·忆旧
作者：秦士奇
朝代：明
体裁：词

春睡恹恹生怕起，如痴如醉如慵。半垂半卷旧帘栊。眼穿芳草绿，泪衬落花红。追忆巫山魂梦断，为云为雨为风。凄凄江上数归鸿。悲鸣三两阵，离绪万千重。
卜算子·忆旧
作者：秦士奇
朝代：明
体裁：词

忆昔约佳期，花月为盟主。共对花前月下时，幽恨从前数。拜月月无言，问花花不语。月转阑干花卸枝，双泪多于雨。
昼锦堂·春闺，次周美称韵
作者：秦士奇
朝代：明
体裁：词

雨送閒愁，烟萦孤闷，燕雀空噪重檐。怕见素梅银绽，弱柳金尖。宿酲消尽，翻多恨，梦魂醒处恋馀忺。无聊赖。细细东风，料峭偏略珠帘。难厌。阑遍倚，时未暮，转恼绿满红添。一似烧灯挑菜，好事皆嫌。瑶琴尘满谁为理，玉箫声断不曾拈。空怜得，春老啼莺劳攘，常病恹恹。
东安道中
作者：秦夔
朝代：明
体裁：古风

南人喜乘舟，鞍马非所便。自我离京师，陆行苦迍邅。长驱竟终日，黄尘暗幽燕。平原莽千里，四顾无人烟。况兹冬欲暮，寒风正凄然。霜严裂肌肤，指直不得拳。仆夫亟告劳，长跪向我前。下马语仆夫，穷涂须勉旃。丈夫岂儿女，壮志恒在边。微劳讵足惜，去矣行策鞭。
久雨
作者：秦夔
朝代：明
体裁：五言律诗

剑外天常漏，江南雨亦多。阴云连晦朔，潦水接江河。漫说禾生耳，还闻麦化蛾。凭谁问元宰，调燮意如何。
南山小隐
作者：秦夔
朝代：明
体裁：五言律诗

茅屋住山丘，丘中事事幽。茶香和雨摘，果熟带霜收。石镜当窗见，山泉隔幔流。何时谢轩冕，来伴竹林游。
同金广信宗器游番湖
作者：秦夔
朝代：明

番湖水落秋容冷，碧色澄鲜三万顷。楼船嗷嘈何处来，十幅蒲帆弄秋影。霜晴九月葭苇枯，芙蓉著花秋满湖。吴兴巳远郭熙老，谁为写此秋江图。汀洲远近迷云树，东去沧波急如注。康山一发天际横，传是先皇洗兵处。当年血战湖水黄，日月照耀旌旗光。鼎湖龙去不复返，只有雁鹜飞茫茫。天开大泽雄今古，气撼东吴及南楚。巴陵洞庭何处边，目断浔阳送楼橹。北风猎猎握双旌，此行奇绝如登瀛。风波平地不须起，向来魂梦今犹惊。浩歌蓬底还搔首，却忆同行信州守。萍水飘零尽白头，相逢且醉馀干酒。
和司马通伯夜坐有感韵
作者：秦夔
朝代：明

仕路无媒雪鬓寒，枝头黄菊抱香干。冰山富贵从人竞，云雨交情洗眼看。罗雀已空廷尉宅，沐猴谁制楚人冠。唾壶击碎吟怀恶，数尽长更睡未安。
和谢武选斋居
作者：秦夔
朝代：明
体裁：五言律诗

长乐疏钟晓，龙墀细柳春。天香飘御仗，紫袖引才人。万乘求贤切，诸公奏疏新。幸逢虚已日，忠谠在忘身。
复竹茶炉
作者：秦夔
朝代：明

烹茶只合伴枯禅，误落人间五十年。华屋梦醒尘冉冉，湘江云冷月娟娟。归来白璧原无玷，老去青山最有缘。从此远公须爱惜，愿同衣钵永相传。
小瀛洲为思轩内翰题
作者：秦夔
朝代：明
体裁：七言律诗

金鲫池边结草堂，画阑干外即沧浪。花枝照眼锦云乱，竹影满庭苍雪凉。罨画湖山常对酒，芙蓉窗户漫焚香。由来翰苑非人境，何必求仙问渺茫。
登观瀑亭
作者：秦夔
朝代：明
体裁：古风

麻姑之泉天下名，有泉不可无此亭。奔流直下苍崖里，千丈玉龙飞不起。铿金碎玉声潺潺，恍惚置我匡庐间。银河句好续不得，日暮悠然骑马还。
秋日与向官登从姑阁
作者：秦夔
朝代：明
体裁：五言律诗

野寺孤城外，登临眼界宽。江山正摇落，楼阁自高寒。清梵云间出，幽泉石上看。同游皆俊彦，樽酒且盘桓。
赠虞永锡赴金庭塾馆
作者：秦夔
朝代：明
体裁：古风

西溪先生头半白，十年常作金庭客。惯说金庭山水清，嗟余俗眼何由识。新春示我山水图，金庭乃在东南烟浪之具区。洞天福地仙所都，灵芝瑞草无时无。危峰倒插青天孤，下涉险阻连重湖。秋风飒飒吹黄芦，白波漫天雁鹜呼。沙头二老翁，衣冠一何伟。乌纱笼头发垂耳，笑看云山弄云水。就中一叟豪且雄，恐是近世天全翁。领客常游湖水东，脱屣富贵寻崆峒。英贤遗迹转眼空，好事写入兹图中。不然胡为避世士，被服却有今人风。余生亦爱金庭好，对画题诗心懆懆。会约先生作胜游，他日风流成四老。
送人还松江
作者：秦夔
朝代：明
体裁：古风

金陵城中花满烟，金陵陌上酒如泉。送君临歧一握手，欲别未别心茫然。疋马遥遥向东去，黄金作鞭光照路。长安虽好不如家，翘首吴门隔烟雾。君家远在水云乡，正近吴王旧猎场。海错登盘玉脂滑，鲜莼出水银丝长。荒庭鹤去空尘迹，三高祠前秋月白。惜君未得从君行，斜日无言正愁寂。
锡谷书堂
作者：秦夔
朝代：明

锡谷逶迤山水幽，中有隐者之飞楼。二泉烟霞半敛夕，九龙爽气常宜秋。吟边落日动遐思，望里平湖消客愁。山灵珍重此呵护，更约临风来上头。
陪任宪副游麻源第三谷
作者：秦夔
朝代：明
体裁：七言律诗

霜台先生老词伯，携我同上蓬莱宫。寒岩古树栖一鹤，石宝飞泉垂两虹。山中日月可不老，洞口桃花常自红。神仙有无何足说，独立沧江怀鲁公。
题孟氏惠麓小隐
作者：秦夔
朝代：明

饥后家何在，归来始定居。丹心三尺剑，白首五车书。戚畹名犹在，云台业未疏。结庐来小隐，岁晚足耕锄。
题陈秋朴画松
作者：秦夔
朝代：明
体裁：古风

千年老髯冰雪颜，欹侧偃卧寒崖间。划然悲风起长谷，化作龙吟秋满山。太丘先生画成癖，写此宁吝百金直。披图一笑成嘿然，海鹤飞来破秋色。
写画赠镐侄
作者：秦奭
朝代：明
体裁：七言绝句

雨馀溪水漫溶溶，绿树阴中系短篷。一曲《沧浪》人不见，钓丝轻飏白蘋风。
湖南草堂
作者：秦奭
朝代：明

竹里衡门掩翠微，自将荷叶制春衣。园林雨过梅初熟，池馆风轻燕学飞。浊酒半缸怕我老，短琴三弄识人稀。明朝准买湖南棹，拟向沙头理钓丝。
溪桥散步
作者：秦奭
朝代：明

老去观书兴易阑，绿阴清昼况多闲。杖藜扶我溪头步，看尽湖南十里山。
雨窗闲赋
作者：秦奭
朝代：明
体裁：七言绝句

茅屋松窗小隐家，一湾流水抱门斜。后园昨夜多风雨，零落海棠无数花。
龚行俭以扇索画
作者：秦奭
朝代：明

行过溪桥日欲低，绿阴满地郭公啼。微风轻飏茶烟起，知有人家在竹西。
恒轩
作者：秦孚
朝代：明
体裁：五言律诗

古人铭陋室，易道嗣徽音。天地心能久，雷风义独深。一诚原不息，万事镇相寻。白眼看流俗，浮云自古今。
送镗铨二侄会试
作者：秦孚
朝代：明
体裁：七言绝句

轼辙文章储国器，郊祁科第振家声。龙钟痴叔情无限，力疾衔杯送远行。
秋夜试泉
作者：秦尔载
朝代：明
体裁：七言律诗

当秋古井溢寒泉，泉响潺潺出径边。入耳便堪清醉梦，沁脾端合破愁眠。欲将云液银瓶试，直挽松风石鼎煎。岂必独携天上月，始堪茗战傲坡仙。
西施庄
作者：秦尔载
朝代：明
体裁：七言律诗

烟波短棹下回塘，环堵居然记故庄。满径残花春寂寂，连天蔓草恨茫茫。波如舞袂千层皱，山似宫眉一抹长。自昔功高多不赏，佳人应亦惜弓藏。
初绿
作者：秦年锡
朝代：明
体裁：五言律诗

一望如烟里，倡条叶下稠。饯春花未尽，迎夏雨初收。蓄翠分鸦鬓，攒青借佛头。葱茏惊瞥眼，云影暗层楼。
删竹
作者：秦年锡
朝代：明
体裁：五言律诗

杂干分无次，荷镰快一麾。忽惊天欲出，还许月来窥。疏密相宜处，欹斜恰好时。萧萧存尔性，何必万竿为。
围棋
作者：秦年锡
朝代：明
体裁：五言律诗

咫尺分疆土，纵横列阵形。一先盘绝地，百劫卫残丁。决战心长怯，持盈眼较青。乾坤迷黑白，赖尔尚惺惺。
坐月
作者：秦年锡
朝代：明
体裁：五言律诗

皓魄光初透，清斋户正开。影低交竹柏，茵软藉莓苔。地僻秋长在，天寒雪作堆。莫言蓬岛远，我已在琼台。
拥书
作者：秦年锡
朝代：明
体裁：五言律诗

邺架吾何羡，期将俭腹充。寝兴依老蠹，鉴赏黜雕虫。眼欲青无外，头宜白此中。神仙多不懵，藉尔启予聪。
新莺
作者：秦年锡
朝代：明
体裁：五言律诗

衣染金初试，音调玉乍谐。一声添煖思，数啭荡春怀。睍睆疑前树，问关忽小斋。歌姬谁与并，输尔一枝钗。
煮茗
作者：秦年锡
朝代：明
体裁：五言律诗

泉茗初非合，炉工贵细探。无风松结响，不雨石生岚。白涌鳞鳞怒，青飞叶叶酣。奇香供薄啜，七碗笑卢贪。
送名医凌汉章还苕三首
作者：秦康王
朝代：明

微恙年来不易攻，远烦千里到关中。寻常药饵何曾效，分寸针芒却奏功。絷马未能留信信，趣装无奈去匆匆。一尊酒尽伤离思，目断南鸿灞水东。术传卢扁字钟王，底事来游便趣装。熟路也知车载稳，清时何用剑生铓。鸡鸣函谷三更月，枫落吴江两岸霜。归到苕溪寻旧侣，画船诗酒水云乡。柬书孤剑别西秦，红树青山泼眼新。千里风尘双短鬓，五湖烟水一闲身。梦回孤馆寒砧急，望入遥空候雁宾。料得纪行多赋咏，云笺无惜寄阳春。
送名医凌汉章还苕三首·其一
作者：秦康王
朝代：明
体裁：七言律诗

微恙年来不易攻，远烦千里到关中。寻常药饵何曾效，分寸针芒却奏功。絷马未能留信信，趣装无奈去匆匆。一尊酒尽伤离思，目断南鸿灞水东。
送名医凌汉章还苕三首·其三
作者：秦康王
朝代：明

柬书孤剑别西秦，红树青山泼眼新。千里风尘双短鬓，五湖烟水一闲身。梦回孤馆寒砧急，望入遥空候雁宾。料得纪行多赋咏，云笺无惜寄阳春。
送名医凌汉章还苕三首·其二
作者：秦康王
朝代：明
体裁：七言律诗

术传卢扁字钟王，底事来游便趣装。熟路也知车载稳，清时何用剑生铓。鸡鸣函谷三更月，枫落吴江两岸霜。归到苕溪寻旧侣，画船诗酒水云乡。
过范蠡湖
作者：秦延勋
朝代：明
体裁：七言律诗

极目湖光镜里天，枫丹芦白思茫然。君王乌喙良弓尽，臣妾蛾眉一舸迁。山寺云归低酒幌，水村日上淡炊烟。自来智士成功退，何必临流旧恨牵。
题谈思永复惠山唐张祜题诗小洞二首·其一
作者：秦延勋
朝代：明
体裁：七言律诗

篮舆高驾偶登临，怀古悲歌思不禁。泉出洞天开寂寞，阶蟠云树入阴森。青山已复词人咏，白雪常留过客吟。后夜月明孤鹤泪，为君千载觅知音。
题谈思永复惠山唐张祜题诗小洞二首·其二
作者：秦延勋
朝代：明
体裁：七言律诗

普利当年洞竹深，一经题壁出岩阴。岂知山色仍虚幌，不复泉声入暮琴。池馆有灵招胜赏，楼台无恙忆前吟。即今小立莎阶处，依旧疏钟出远林。
过严子陵先生祠二首·其一
作者：秦延烝
朝代：明
体裁：七言律诗

先生风节自清泠，祠下沿洄棹欲停。半废荒台存旧迹，尚余庙貌俨真形。只今谁钓桐江水，此夕疑瞻帝座星。槛外乱帆飞不尽，孤亭树色已冥冥。
过严子陵先生祠二首·其二
作者：秦延烝
朝代：明
体裁：七言律诗

风波满眼古台端，犹似当年把钓看。愿取真心扶汉鼎，欲将高韵托渔竿。征轮不转鸿冥志，共榻聊酬鱼水欢。回首桐庐江畔路，不堪凭槛暮潮寒。
阳丰官舍
作者：秦延烝
朝代：明
体裁：七言律诗

孤城翠嵂枕江流，简牍清闲偶一休。庐岳云消诸嶂出，鄱湖月上晚波秋。庭空有鹤能相伴，性介无鱼自取羞。官舍萧然无一事，茶烟半榻作勾留。
元夕观灯时积雪未消
作者：秦延照
朝代：明
体裁：七言律诗

雪压山城半未消，千家火树接青霄。先春已夺花丛艳，彻夜能添月色娇。绮陌宝鞍公子骑，朱楼玉管丽人箫。欢游欲尽吹残角，更赏瑶华卜岁饶。
凭虚阁
作者：秦延照
朝代：明
体裁：七言律诗

高阁崚嶒俯视遥，登临旅况亦飘飘。名都文物通三楚，盛世冠裳小六朝。云色昼晴多王气，松声午夜杂江潮。已知咫尺龙门近，东汉诸生若可招。
寄华复吉
作者：秦延照
朝代：明
体裁：七言律诗

千里风尘客帝州，故人南阻迥添愁。遥思相对还如昨，无奈伤离似隔秋。往事已随双泪尽，素心犹望百年酬。宫中正买长门赋，翘首期君作壮游。
思家
作者：秦延照
朝代：明
体裁：古风

夏日既苦长，夏夜何悠悠。岂伊时序乖，客子心多愁。当窗明月光，恍若曙影流。披衣出中庭，星悬屋角头。言念高堂亲，深居在层楼。忽望阴云生，思子尚北游。
携友登凭虚阁
作者：秦延照
朝代：明
体裁：五言律诗

携手凌飞阁，相将意气同。山腰犹带雪，柳眼已含风。身世浮云外，江湖宿雾中。自能消寂寞，何必叹飘蓬。
沈水部叔永招饮
作者：秦延照
朝代：明
体裁：七言律诗

匣中孤剑夜光寒，邂逅多君国士看。才子自来夸水部，知交还拟似王丹。明光对后香犹满，长乐钟疏酒未阑。莫怪狂生艰罄折，漂沦久已礼文宽。
清溪庄
作者：秦延照
朝代：明
体裁：七言律诗

郭外清川带绿杨，使君常此醉壶觞。云阶密护曾栽树，雨气偏深欲堕墙。词客但疑陶令宅，居人指作郑公乡。高名不减园林废，徙倚湖天落照黄。
湖上
作者：秦延照
朝代：明
体裁：七言律诗

日暖风恬湖水平，小舟似向镜中行。山光近合烟为黛，野气遥连树作城。薄劣已甘人共弃，迂疏还望艺成名。沧浪极目皆诗思，染翰长吟毕此生。
表兄杨子修宴集
作者：秦延照
朝代：明
体裁：七言律诗

蓟门寒色动愁人，樽酒殷勤慰我频。堪叹异乡同作客，每于长夜倍思亲。杨雄初荐时名重，苏季羞归蔽屩贫。裘马幸看诸弟贵，不才无奈独沉沦。
送吴丈归梁溪
作者：秦延照
朝代：明
体裁：五言律诗

故山不可即，远望慰离群。末路谁知己，临岐更送君。归心千树雨，秋兴五湖云。好待东篱下，黄花醉夕曛。
都下过华舍人新斋
作者：秦延照
朝代：明
体裁：五言律诗

谁道风尘地，幽居出世情。煮泉春茗绿，移榻午云清。满架书元晏，忘年友正平。来朝题汉柱，逸气彩毫生。
题友人水竹居
作者：秦延照
朝代：明
体裁：五言律诗

读书耽僻处，不问世升沉。染翰临池水，高风寄竹林。槛浮清涨月，窗落晚秋阴。自是云霄客，毋怀萝薜心。
毗陵道中饮月
作者：秦延赤
朝代：明
体裁：七言绝句

秋空万里净无烟，桦烛韬光月满天。饮罢扁舟每闻笛，老蛟还起舞樽前。
画景
作者：秦延赤
朝代：明
体裁：七言绝句

清爱禅林静爱山，秋深竹树乱峰间。茅亭曲绕流泉处，若个桥西扶杖还。
题画牛
作者：秦延赤
朝代：明
体裁：五言律诗

芳草绿平堤，行行笠子低。野桥通远近，山色映东西。谷口花三月，江南雨一犁。有歌谁与和，清韵入前溪。
冬兴和友人四首·其一
作者：秦德滋
朝代：明
体裁：七言律诗

朔风紧吼砚生冰，一室围炉聚酒朋。长剑有灵能照耀，敝裘无恙耐严凝。穷通由命非关我，谈笑随缘略似僧。邮寄光阴安过客，不须云路话飞腾。
冬兴和友人四首·其三
作者：秦德滋
朝代：明
体裁：七言律诗

三冬足用古称雄，吐实含华挥洒中。冻砚毫枯嫌近火，吟窗纸破怯多风。功思定远空投笔，学愧昌黎漫送穷。垂老嗟无筹世策，杜门检点旧诗筒。
冬兴和友人四首·其二
作者：秦德滋
朝代：明
体裁：七言律诗

晚来无计驻流光，但逞平生意气狂。柱杖探梅山店月，提壶贳酒野桥霜。情同失马归何喜，智笑求鱼得亦常。一任凋年兼杀节，岁余且自祭诗章。
冬兴和友人四首·其四
作者：秦德滋
朝代：明
体裁：七言律诗

漠漠云低雪意悭，板扉陋巷日常关。寒冲梅岭香先透，腊尽茅檐暖已还。石火煎茶余焰短，炉亭瞥句胜游删。但期适意安吾素，急景无营亦自闲。
湖边观落雁
作者：秦德滋
朝代：明
体裁：古风

湖平初昼霁，石紧留余潨。深林戴烟白，岭秀青数重。飒尔群影下，流声出高松。平观忽焉逝，渐灭沙上踪。去住无定所，寒云一带从。
春日即事
作者：秦念桥
朝代：明

独眠春夜短，白日满房栊。脱珥供儿读，穿针诲女工。花香熏蝶梦，鸟语碎东风。莫负晴和景，临轩解闷容。
春日游东郊
作者：秦念桥
朝代：明

西过危墙复转东，浅苔荒径送微风。沿溪弱柳参差绿，夹岸夭桃深浅红。几片白云归远岫，数家茅舍傍牛宫。春来万物皆舒郁，惟我穷途不暂通。
游惠山邹副使园见其遗妾缝衣有感
作者：秦念桥
朝代：明

境是旧游处，苍凉非昔年。疏花全著莽，小沼半藏烟。掺手缝要襋，当时按管弦。始知铜雀恨，应为一潸然。
夜渡扬子江至金陵
作者：秦文
朝代：明
体裁：七言律诗

一帆风色楚江秋，两岸风声载鹤舟。深夜凉生人不寐，遥天波荡地疑浮。覆崖碧树明渔火，堕壁苍烟没海鸥。举目长安应不远，孤篷秋雨自生愁。
听雨
作者：秦旦
朝代：明
体裁：七言绝句

独坐虚堂听雨声，不堪屋角鹁鸠鸣。凭谁一扫长空翳，放我溪南柱杖行。
夏日
作者：秦旦
朝代：明
体裁：七言绝句

读罢韦编坐短檐，风吹两鬓白纤纤。鹤鸣昼永浑无事，不放沉烟出画帘。
惠山留宿瑨上人房
作者：秦旦
朝代：明
体裁：五言律诗

寺古门常掩，僧贫饭每迟。石林刓米字，尘壁掩唐诗。曲径松杉老，荒庭桔柚垂。九龙山色好，相对一支颐。
无题
作者：秦旦
朝代：明
体裁：七言绝句

荒烟老柳夕阳间，清淡依稀不见山。几日溪头行迹少，野斋秋色白鸥闲。
春日言志
作者：秦旦
朝代：明
体裁：古风

今日一何好，园林竞芳菲。好风从东来，飘飘吹我衣。持此一壶酒，对景斟酌之。愿言且为乐，没后非所知。悠悠柴桑翁，千载同襟期。
泛湖
作者：秦旦
朝代：明
体裁：七言律诗

西风吹老太湖波，湖上轻寒袭绮罗。葭苇远连秋水阔，云山偏带夕阳多。兰舟画桨催归急，绿酒清樽奈乐何。人世百年空幻泡，相逢且听太湖歌。
不寐
作者：秦旭
朝代：明

卧不能安坐到明，起来童子强扶行。薰风紫笋都催老，细雨黄梅未放晴。语燕似传今日事，吠蛙还作去年声。馀龄断送知何物，不问书生问曲生。
与懋成惟清公禄叔理舜明山行归途和韵二首
作者：秦旭
朝代：明

落梅风急放湖船，六客逍遥是散仙。雪白河豚新图入，鹅黄杨柳未成绵。松庵相地开诗社，花市留衣当酒钱。寄语诸公慎终始，莫因勤怠误流年。
与懋成惟清公禄叔理舜明山行归途和韵二首·其一
作者：秦旭
朝代：明

落梅风急放湖船，六客逍遥是散仙。雪白河豚新图入，鹅黄杨柳未成绵。
与懋成惟清公禄叔理舜明山行归途和韵二首·其二
作者：秦旭
朝代：明

松庵相地开诗社，花市留衣当酒钱。寄语诸公慎终始，莫因勤怠误流年。
与继芳重过葑溪草堂有感
作者：秦旭
朝代：明

数枝沙柳自年年，常忆看花到水边。才薄滥封司马署，家贫惟剩葑溪田。青山白屋遗先业，万竹孤梅慕昔贤。喜得潘郎词赋好，扁舟同宿五湖烟。
仲秋八月与继芳游天全亭
作者：秦旭
朝代：明

峨峨九龙山，迢迢五湖岸。扁舟弄云水，山影波底乱。遥瞻松桂林，已觉风景换。长吟斜川诗，惊鸥忽飞散。
伤春词柬继芳
作者：秦旭
朝代：明

去年已赋伤春曲，曾与潘郎歌断续。细雨梨花烂熳愁，东风杨柳凄迷绿。今年又赋伤春诗，烧灯华屋雨丝丝。天公岁岁能作恶，偏在春光最好时。东风阵阵花狼籍，老夫钩帘空叹惜。往来扶病欲出门，门外春泥深一尺。徐家园里葛家楼，回首繁华逐水流。安得红颜生羽翼，玉笙吹上昆崙丘。
伤春词柬继芳·其一
作者：秦旭
朝代：明

去年已赋伤春曲，曾与潘郎歌断续。细雨梨花烂熳愁，东风杨柳凄迷绿。今年又赋伤春诗，烧灯华屋雨丝丝。天公岁岁能作恶，偏在春光最好时。
伤春词柬继芳·其二
作者：秦旭
朝代：明

东风阵阵花狼籍，老夫钩帘空叹惜。往来扶病欲出门，门外春泥深一尺。徐家园里葛家楼，回首繁华逐水流。安得红颜生羽翼，玉笙吹上昆崙丘。
冬夜与惟清小酌用笼字韵
作者：秦旭
朝代：明

山蔬挑得满筠笼，草草杯盘放箸空。枉顾有情怜鲍子，躬耕无计学庞公。雨滋竹色浮新翠，风飐灯花落细红。觞咏不知过夜半，满阶人影月明中。
和舜明自寿之作
作者：秦旭
朝代：明

胸次原无一物馀，图书左右未尝疏。山中高兴新兰佩，海内清风旧草庐。隐操不违唐处士，故家犹说宋尚书。他年更祝期颐寿，未许文王载后车。
和陆懋成赏花韵
作者：秦旭
朝代：明

粉容凝露怯春寒，彷佛温泉浴罢看。国色尚含当日宠，人情不减去年欢。休嗟白发羞明镜，最喜红云压画栏。若得芳心同竹石，免教词客怨凋残。
寄公禄
作者：秦旭
朝代：明
体裁：七言律诗

海内新诗久不闻，东楼高卧思纷纷。窗含竹色清如许，人比梅花瘦几分。银烛翠壶歌白苧，画船春水载红裙。昔年乐事俱陈迹，愁对孤灯更忆君。
寄华祖芳隐君
作者：秦旭
朝代：明

帘幕捲斜曛，沈香手自焚。高风振颓俗，幽思发清文。鹤外看湖草，鸥边步野云。年来厌形役，自愧不如君。
己酉端午后二日病足书情
作者：秦旭
朝代：明

长夏无端病在趺，天公有意困狂奴。流离自分填沟壑，踯躅何堪走道途。秋水鲈鱼思笠泽，琼花杨柳醉江都。少年乐事真如梦，坐对葵榴泪眼枯。
怀听玉山庄次梅庵韵
作者：秦旭
朝代：明

衰年厌向市廛居，欲借山中半亩馀。王翰自怜文有道，冯驩谁叹食无鱼。漫将踪迹随麋鹿，岂有文章到石渠。愿得两家同杵臼，春风春雨共耕锄。
拟杜少陵归成都韵
作者：秦旭
朝代：明

身依南剑忆东都，长把行藏问老符。万里桥边寻白屋，百花潭上步青芜。云山终岁停飞驿，南国多时罢？酤。闻说多才严仆射，已消金甲免丁夫。锦江流水接花溪，翠竹红蕖远近迷。家世总忘天尺五，生涯还忆瀼东西。乘舆迢遰看鸡舌，髀骨消磨厌马蹄。明日报书通幕府，应劳小队踏春泥。花作围屏石作栏，满天秋籁挟惊湍。日高树底摊书帙，风静沙头把钓竿。阅世尚留双眼白，报君常抱一心丹。江山信美犹吾土，狂客休歌蜀道难。
拟杜少陵归成都韵·其一
作者：秦旭
朝代：明

身依南剑忆东都，长把行藏问老符。万里桥边寻白屋，百花潭上步青芜。云山终岁停飞驿，南国多时罢？酤。闻说多才严仆射，已消金甲免丁夫。
拟杜少陵归成都韵·其一
作者：秦旭
朝代：明
体裁：七言律诗

身依南剑忆东都，长把行藏问老符。万里桥边寻白屋，百花潭上步青芜。云山终岁停飞驿，南国多时罢�酤。闻说多才严仆射，已消金甲免丁夫。
拟杜少陵归成都韵·其三
作者：秦旭
朝代：明

花作围屏石作栏，满天秋籁挟惊湍。日高树底摊书帙，风静沙头把钓竿。阅世尚留双眼白，报君常抱一心丹。江山信美犹吾土，狂客休歌蜀道难。
拟杜少陵归成都韵·其二
作者：秦旭
朝代：明

锦江流水接花溪，翠竹红蕖远近迷。家世总忘天尺五，生涯还忆瀼东西。乘舆迢遰看鸡舌，髀骨消磨厌马蹄。明日报书通幕府，应劳小队踏春泥。
挽祖芳
作者：秦旭
朝代：明

夕阳溪上路迢迢，鹤骨昂藏过野桥。往昔形骸都不忘，即今骚赋已难招。樽空北海怀贤切，雪满南林赴葬遥。留得旧时清气在，小山花竹雨潇潇。
新春试笔
作者：秦旭
朝代：明

八十流年鸟翼过，放怀谁敢怨曦娥。盖棺正是寻常事，鼓缶犹能慷慨歌。老眼又看新历日，青袍还领旧阳和。呼儿早办寻春屐，拟折梅花插皂罗。
春江词
作者：秦旭
朝代：明

春江烟锁垂杨线，春江雨湿桃花片。江头女儿朝浣纱，水中照见芙蓉面。画船双桨声呕哑，惊得鸳鸯起暖沙。馀情愿托春波去，迟迟流向花边住。
松庵避暑
作者：秦旭
朝代：明
体裁：七言律诗

秋灯禅榻鬓丝丝，行乐乡山也自宜。草阁共招溪上月，茶炉重和卷中诗。牧之有意寻春早，灵运无缘入社迟。且与诸公相对饮，风流不减会昌时。
次张元之过张秋韵
作者：秦旭
朝代：明

汉朝河决自元封，未抵张秋一倍功。百辟祀神沈白马，万夫持畚截长虹。风云久护坤灵黑，草木遥连海气红。词客经行思无限，坐看江汉自流东。
次韵湘南怀古
作者：秦旭
朝代：明

出门长啸气横秋，不似钟仪作楚囚。三月沅湘江上路，十年云梦泽南州。紫箫吹彻天连水，黄鹤呼来月满楼。千载孤踪何处吊，岸花汀草断矶头。
水云亭小酌
作者：秦旭
朝代：明

吏隐南瑭小结亭，此心何愧北山灵。壶觞自可消孤闷，鱼鸟还能慰独醒。风景只如桃叶渡，秋光欲动蓼花汀。檐前昨夜微风起，吹落兰苕翡翠翎。
游鸿山
作者：秦旭
朝代：明

梁鸿山下放归舟，细雨微风晚不收。灯影凄迷过半夜，客怀牢落似三秋。老无白雪酬知己，贫有黄金买莫愁。一曲吴歌惊梦觉，起看河水带星流。
甲辰正月六日继芳邀社予以眩疾不赴诗以申谢
作者：秦旭
朝代：明

头白昏昏只欲眠，招呼长荷社中贤。余生待毙鬼门下，良会负期人日前。畏酒暂辞金谷罚，酌泉重结惠山缘。春湖绿涨桃花水，烦借米家书画船。
立夏前一日偕梅庵立夫过新安别墅
作者：秦旭
朝代：明

裹得新茶立夏前，白龙桥下泛湖船。红云压地蔷薇海，黑雨翻空玳瑁天。急景任教随逝水，闲情何必问流年。山林钟鼎初能了，更与诸公保万全。
笠泽
作者：秦旭
朝代：明

溶溶新水满平湖，舴艋西风十幅蒲。轻逐断云归百粤，远冲寒雨落三吴。势凌星斗如奔马，远拂沧州起浴凫。周道只今平似砥，不须翘首羡莼鲈。
舟中纪兴
作者：秦旭
朝代：明

东风两鬓雪毵毵，一枕兰舟酒半酣。不似邵庵虞学士，杏花春雨忆江南。
赠濮惟清
作者：秦旭
朝代：明

洛社桥西第一家，春风乔木护慈鸦。君恩未报还尝胆，公事无穷亦看花。诗句咏歌烧夜烛，石泉评品煮新茶。杜红蘅碧兰陵路，有约相寻踏软沙。
赠虞文渊
作者：秦旭
朝代：明

阖闾城下觌芝眉，文采风流似旧时。三径秋光数枝菊，一年春兴百篇诗。青山隐趣閒边得，白社交情梦里知。溪上独来还独返，孤云长与意俱迟。
辛丑暮春苦雨柬立夫
作者：秦旭
朝代：明

暮春雨多天尚寒，苔花满地泥不乾。牡丹淹烂不堪折，朱门罢送黄金盘。绣帘匝匝低垂地，玉笙声断炉烟细。美人何处倚栏干，楚水吴山路迢递。鹁鸠双双啼屋角，细雨斑斑晴复作。碧水苍苔野外昏，挑灯坐听檐花落。轻寒侧侧透重扉，翻把罗衣换裌衣。出门可柰春泥滑，辜负西山笋蕨肥。
辛丑暮春苦雨柬立夫·其一
作者：秦旭
朝代：明

暮春雨多天尚寒，苔花满地泥不乾。牡丹淹烂不堪折，朱门罢送黄金盘。绣帘匝匝低垂地，玉笙声断炉烟细。美人何处倚栏干，楚水吴山路迢递。
辛丑暮春苦雨柬立夫·其二
作者：秦旭
朝代：明

鹁鸠双双啼屋角，细雨斑斑晴复作。碧水苍苔野外昏，挑灯坐听檐花落。轻寒侧侧透重扉，翻把罗衣换裌衣。出门可柰春泥滑，辜负西山笋蕨肥。
过玉溪山墅
作者：秦旭
朝代：明

衡门水木恣清华，路转西岩隐几家。五月凉阴千亩竹，六时清供一瓯茶。行逢流水闻僧梵，吟到斜阳落涧花。自信俗缘消已尽，不劳千劫谩蒸沙。
送人还京
作者：秦旭
朝代：明

青枫江上叶萧萧，汴水淮云去路遥。宫烛渐低乡梦断，家山将近客愁消。霜寒铁瓮秋闻柝，月落扬州夜听潮。厚禄故人如我问，白头甘作惠山樵。
送友人致政还乡
作者：秦旭
朝代：明

虚堂风露夜泠泠，閒咏凫鹥乐在泾。赏兴不忘秋水寺，宦情偏厌绿莎厅。薇花分影红连座，曲米浮香绿满瓶。更拟沧洲问消息，且教黄鹤养脩翎。
雨斋简惟清
作者：秦旭
朝代：明
体裁：五言律诗

浏浏竹间雨，潇潇窗外鸣。小池收暑气，疏柳作秋声。鬓雪蒙头冷，腰金照眼明。年光太匆迫，何处学长生。
雨窗感怀
作者：秦旭
朝代：明

故人曾约看花游，及到花时亦缪悠。鸿雁影沈江上雨，洞箫声断水边楼。风光自是难留物，身世真如不系舟。宦辙东西念儿子，天涯回首不胜愁。
雨窗简葛元兆
作者：秦旭
朝代：明

忆昔相期看木香，几回翘首立河梁。人前冷暖非前日，花事瓓珊到末场。诗酒谩攻词客病，岁年空惜老人长。东楼应是支颐坐，目断飞云过短墙。
题东篱秋色送过九苞之京
作者：秦旭
朝代：明

清华簪组触尘埃，岁岁观光上凤台。莫恋青山如洛下，故园黄菊待君开。
题梅月图
作者：秦旭
朝代：明

孤山山上月明多，长忆西湖玛瑙坡。安得扁舟吹短笛，梅花香里一经过。
题画梅
作者：秦旭
朝代：明
体裁：七言绝句

沙际春烟湿未消，落梅风急送轻桡。江边有客寻诗去，应在西湖第六桥。
夫子岩
作者：秦时雍
朝代：明
体裁：五言律诗

幽岩遗圣迹，大道瀰清寰。爱景无他物，寻真须北山。披荆徐可入，躐步骤难攀。莫讶登临晚，云深谷口闲。
庆阳行台
作者：秦昂
朝代：明
体裁：七言律诗

重负霜台若履冰，投閒何处觅渔汀。深山簪雪头还白，细柳窥春眼欲青。客路悠悠疑泛梗，人家落落似疏星。世间百物浑如醉，尽被东风一唤醒。
次环县
作者：秦昂
朝代：明
体裁：七言律诗

漠漠风烟捲敝裘，尘怀何处一登楼。遥天老雁空相忆，远路轺车岂浪游。望里飞云随我去，沿边荒草向人愁。伊谁能献平戎策，宵旰还分圣主忧。
碧窗
作者：秦木
朝代：明
体裁：五言律诗

一鹤清溪上，窗虚碧洞深。竹梧交晚翠，松桧护春阴。石度孤云影，琴留太古音。南华糟粕在，谁识道人心。
题谈思永复惠山唐人张祜题诗处
作者：秦木
朝代：明
体裁：五言律诗

访古频登眺，扪萝一问奇。山川犹宿昔，阶洞已披离。抚景看诗帙，寻遗听口碑。于今重立石，行道共兴思。
访华宾阳
作者：秦朴
朝代：明
体裁：五言律诗

忆昔经过日，蹉跎忽十年。青山不改色，白发已盈颠。话旧浑疑梦，论文鄙草玄。相留今夜宿，明月向人圆。
题周仲威所藏画鱼
作者：秦朴
朝代：明
体裁：古风

春水盈池塘，孤蒲吐新绿。潜鳞忽惊起，扬鳍弄晴旭。两两同队游，倏往又忽复。或跃龙门去，施霖启生育。或居江湖间，洋洋适所欲。去者不复见，居者无与续。我观画图鱼，凄然乱心曲。鱼我两相忘，太湖千顷渌。
仙姑洞
作者：秦松
朝代：明
体裁：七言律诗

苍崖千丈垂萝茑，青橘一株当洞门。仙籍但闻唐故事，山人不说古龙孙。谷香瑶草非凡境，洞尽桃花又远村。欲就云英问丹诀，不知何处是真源。
惠山寺次姚广孝韵
作者：秦柄
朝代：明

客径缘溪入，禅关背日开。竹深清磬出，潭静白云来。碍树山中断，映池松倒栽。劳尊临曲水，绝胜晋人杯。
林泉山房二首
作者：秦柄
朝代：明

自入山中住，翛然物外群。齑盐僧饭合，藜火佛灯分。闭户深寒木，开窗带湿云。时因意到处，一诵太玄文。岩栖夙有志，兹地聊相娱。旧迹怀桑苧，幽踪托苾刍。经寒林雨薄，入暮岭云孤。愿效刘吁筑，终焉遂隐图。
林泉山房二首·其一
作者：秦柄
朝代：明

自入山中住，翛然物外群。齑盐僧饭合，藜火佛灯分。闭户深寒木，开窗带湿云。时因意到处，一诵太玄文。
林泉山房二首·其二
作者：秦柄
朝代：明

岩栖夙有志，兹地聊相娱。旧迹怀桑苧，幽踪托苾刍。经寒林雨薄，入暮岭云孤。愿效刘吁筑，终焉遂隐图。
凌河烟雨
作者：秦桐
朝代：明
体裁：七言律诗

锦城东畔古凌河，烟雨微茫趣更多。断雁落时迷旧浦，钓船归去湿轻蓑。沿堤细柳输青黛，夹岸春山湿翠螺。对景欲吟犹未就，无端诗句费吟哦。
松山浅黛
作者：秦桐
朝代：明
体裁：七言律诗

好山还比黛眉浓，逶迤南来接乳峰。一抹寒青瞻望里，半规轻绿有无中。云边似被铅华妒，雨后如加点化功。静倚危阑时极目，效颦西子颇堪同。
紫荆清晓
作者：秦桐
朝代：明
体裁：七言律诗

紫荆高耸古城东，曙色平分瑞霭浓。烟锁层峦迷翡翠，岚腾绝顶隐芙蓉。洞门初启仙人宅，梵呗方扬古寺钟。有意凭栏纵吟目，不堪霜旭眩双瞳。
虹螺晚照
作者：秦桐
朝代：明
体裁：七言律诗

青山万叠拥虹螺，落日悬崖爽气多。拄笏静观成感叹，倚栏遥望足吟哦。馀辉掩映收桑梓，倒影参差入涧阿。纵有长绳垂百尺，欲留无计奈渠何。
九日偕同人登观音阁
作者：秦梁
朝代：明
体裁：七言律诗

秋江何处一登高，小坐层楼兴亦豪。未有文章讥落帽，可无诗句学题糕。谣传啄燕非关赵，树绕栖乌竟火曹。风雨满城增客感，归来且共饮醇醪。
云影
作者：秦梁
朝代：明
体裁：七言律诗

弹指浮云满眼多，纷纷于我竟如何。漫思得路终成幻，遽说为霖也是讹。花径静铺轻似絮，秋江倒浸薄于罗。侬家不是深山住，檐际朝朝宿一窠。
吟社次华少岳韵
作者：秦梁
朝代：明
体裁：五言律诗

白社枉高车，沧江返棹初。论心惊岁宴，选胜入诗腴。十老风犹在，群公望不虚。却惭叨侍从，犹未荐相如。
和三唐人惠山诗
作者：秦梁
朝代：明

招提远尘境，松桧何青苍。缅想彼人外，流憩兹空堂。濯缨孤云起，振衣高鸟翔。至今山水间，毫翰余幽光。我来慕同调，心静发泉香。题诗醉萝月，俯仰世已忘。青山无今古，心赏有伊人。浮云辙既往，佳境兴方新。林鸟声寂寂，石泉光磷磷。已谢天路交，何必弹冠尘。浩歌振空谷，长啸流高雯。知音去我久，太虚聊可邻。烟光被层峦，芳气寒清樾。松门僧未归，石径泉不绝。禅心觉无生，尘机坐来灭。长天澹澄湖，微云逗凉月。林虚夕吹爽，壑幽林籁发。税驾从兹游，千秋同一辙。
和施农曹登凤谷行窝振衣亭
作者：秦梁
朝代：明
体裁：五言律诗

松磴摇空影，秋风日夜来。昼闲频扫叶，寒近怕登台。我欲林泉卧，君将风雅开。萧疏明月下，应倩谪仙陪。
茶梦阁和姚山人潜坤韵
作者：秦梁
朝代：明

山人爱习静，栖迟有高阁。卧寐想烟萝，所志在严壑。桐阴碧四围，孤琴望廖廓。日长自草元，道胜忘寂寞。
雨中访叶茂长不遇有作
作者：秦梁
朝代：明

朝来出郭雨霏微，为访山人一叩扉。去住只寻猿鹤路，风尘不染芰荷衣。歌传白雪应难和，琴在青林已息机。何处更探岩壑去，芙蓉湖上有鱼矶。
顾梦洲邀游宝界
作者：秦梁
朝代：明
体裁：五言律诗

名山当宝界，清景况新秋。竹暗泉飞度，松高云自留。湖光林槛静，花影落樽幽。未必潇湘胜，逢君续旧游。
题美人凭栏图和白村韵
作者：秦梁
朝代：明
体裁：古风

眉黛远山清似洗，琦阁佳人独迟起。连娟凝睇若有情，临轩宛隔盈盈水。徙倚芙蓉玉帐边，吹箫仙侣忆当年。月照秦楼动心魄，丰容靓饰皆天然。生绡一幅图周昉，与君新诗妙成两。不信神传阿堵间，拈毫共作非非想。苧萝山下处子家，果然国色轻铅华。只今一唱回风曲，犹能翻落庭中花。
龟山书院
作者：秦梁
朝代：明
体裁：七言律诗

龟山讲学郭门东，野蔓荒烟五亩宫。却怪空门崇异教，只令吾辈想高风。濂溪水静莲花茂，伊洛春生雪色融。兴福斯文在今日，精庐先茸樾林中。
东林庵
作者：秦植
朝代：明

凉风吹客衣，近午东林下。禅房秋意闲，香泉钵中泻。隔花间磬声，老僧掩关罢。何为不染心，真心无言借。独据一龛云，吾来已解夏。
斗门
作者：秦植
朝代：明

野堂迥斗静，春棹漫相寻。流水竹扉隔，乱花人语深。牛羊初散牧，桑柘乍团阴。未得闲偕隐，沧洲尽日心。
春夜梦游姚安
作者：秦汴
朝代：明
体裁：七言律诗

一别南姚十四年，中屯龙马望中悬。东山有屋祠诸葛，太石开淜灌甫田。郊外野花红映日，苑边高柳翠含烟。春宵万里游偏壮，飞梦凌空下栋川。
田舍感怀四首·其一
作者：秦汴
朝代：明
体裁：古风

日晏揽衣起，出门看东作。崎岖既登邱，窈窕亦寻壑。释重身始轻，居闲心自乐。歌罢归来篇，一笑山花落。
田舍感怀四首·其三
作者：秦汴
朝代：明
体裁：古风

田舍梦秋至，萧然风雨凉。新竹半含箨，野花亦吹香。燕坐消百忧，当歌酒盈觞。已忘形骸累，终为此徜徉。
田舍感怀四首·其二
作者：秦汴
朝代：明
体裁：古风

少年学千禄，吾衰苦多虞。幸逃旷官责，得返故园居。橐中无私金，架上多古书。俯仰两无愧，送老南山隅。
田舍感怀四首·其四
作者：秦汴
朝代：明
体裁：古风

抱疴昹先几，冒进诒众讪。归耕亦不恶，何必羁远宦。脱巾赴西村，采药渡南涧。谁知山林中，亦有鱼羹饭。
东洛午归
作者：秦泮
朝代：明
体裁：五言律诗

积雨喜新霁，轻风顺送舟。草遮桥外渡，花照竹间楼。诗卷醒残酒，溪流带远愁。悠悠情转切，北望是神州。
九江望武昌
作者：秦泮
朝代：明
体裁：五言律诗

旅客归心切，秋阴拂去舟。树声来远岸，雁影落平洲。苦睡翻书帙，因愁托酒瓯。倚篷南望处，云隔武昌楼。
咏针寄蔡侍御
作者：秦泮
朝代：明
体裁：七言绝句

水淬沙磨复火烘，吴门惟说蔡家工。缝纫不独供闺绣，愿补君王衮上龙。
复华子潜次韵
作者：秦泮
朝代：明
体裁：五言律诗

客路三千里，青灯几夜舟。切磋真我益，琼酒若为酬。壮志云霄上，孤踪野渡头。还期看花处，同醉曲江楼。
岁暮送秋野归江南
作者：秦泮
朝代：明
体裁：五言律诗

黯黯孤灯起，迢迢千里还。雪迟燕甸马，春候楚江船。竹叶情难尽，梅花信可传。到家三五夜，新月正初圆。
开河书事
作者：秦泮
朝代：明
体裁：五言律诗

落魄风尘表，归槎系海涯。寄书凭驿使，沽酒问渔家。雨湿莺藏柳，溪香雁掠花。寂寥悲客土，默坐听鸣蛙。
晨访蠡川村庄不遇
作者：秦泮
朝代：明
体裁：古风

仄径露华湿，振衣朝过从。门环流水碧，天幕断霞红。鸟浴盆莲净，蛛翻屋网空。无端招隐处，秋满桂花丛。
泛月由蠡口归锡山
作者：秦泮
朝代：明
体裁：五言律诗

摇落秋将半，轻舟入夜归。月临孤棹静，风逐片帆微。古阜传僧磬，清波没钓矶。尘心暂消歇，城郭静余晖。
画菜书王汝玉扇
作者：秦泮
朝代：明
体裁：七言绝句

野蔓丛生间绿菘，望穷甘雨怯高风。春来根叶俱尝尽，忍见吾民带此容。
秋天为林生作
作者：秦泮
朝代：明
体裁：七言绝句

何处秋风景物佳，沄沄流水抱门斜。主人自是逋仙后，不爱梅花爱稻花。
秋日舟出蠡口有感次韵
作者：秦泮
朝代：明
体裁：五言律诗

地僻饶幽兴，溪行人语稀。凉风高树动，秋水片帆归。凫鸟随行幕，菱花照客衣。哀歌不成调，抚景惜春晖。
赠张汝仪
作者：秦泮
朝代：明
体裁：五言律诗

忽忆隔年别，冰霜曾载途。谁知今日会，雨水欲通湖。俊逸人怜汝，迂疏自叹吾。翛然试长望，天外片云孤。
雨中舟行
作者：秦泮
朝代：明
体裁：七言律诗

雨湿孤篷溯逆流，远山苍翠望中浮。风烟竟日拼高卧，天地狂夫独远游。廿载儒冠羞绿鬓，百年吾道付沧洲。闲情万种都抛却，长啸前汀起夕鸥。
初夏感怀
作者：秦淮
朝代：明
体裁：五言律诗

深院日初永，隔窗莺语微。树凉溪雨过，风暖柳绵飞。放浪寻幽去，轻和趁咏归。乐天安土外，身世任相违。
小楼对雨拨闷
作者：秦淮
朝代：明
体裁：五言律诗

幽意忽不惬，萧条生远愁。闲听竹林雨，恍对潇湘秋。白日不可暮，苍波无尽流。凭栏一长啸，吾道付沧洲。
怡泉
作者：秦淮
朝代：明
体裁：五言律诗

山人住山久，偏爱石泉幽。截竹通殊派，穿池引细流。深源常混混，吾道共悠悠。自得临观趣，何须羡五侯。
过罨画溪
作者：秦淮
朝代：明
体裁：七言律诗

钓鱼台畔草萧萧，十里青山映画桥。新水满溪浓似酒，轻云笼树薄于绡。林间鸡犬离尘俗，洞里烟霞隔市朝。欲唤希夷同讲易，天边黄鹤杳难招。
后岩举吟社中秋后二日流馨亭落成
作者：秦瀚
朝代：明

泉上堂成户牖虚，新凉冲雨过轩车。为怜石罅流瀺灂，又喜林间杂佩琚。鼓瑟音稀何穆穆，到池声静只如如。何人更解无弦趣，流水高山听有余。
复碧山吟社
作者：秦瀚
朝代：明

一亭十老二泉南，前辈风流燕子谙。双柚花开春又晚，九峰云起碧犹涵。尚留漉酒陶巾在，尽许游山阮屐探。从此吟声落龙缝，如琴如筑佛灯龛。
如梦令·九月晦日尚未得归
作者：秦瀚
朝代：明

亭外桂花香满，秋入芙蓉过半。衰柳不禁风，黄叶乱飘无限。目断，目断，愁望故乡偏远。
绮塍西园赏菊
作者：秦瀚
朝代：明

篱菊殿秋芳，寒姿照山色。主人好护持，燕赏劳呼客。幽轩坐清芬，迥与尘几隔。我况遗世徒，膏肓在泉石。来订岁寒盟，招隐谢旃白。
迂泉八月十八日举碧山社会和华补庵韵
作者：秦瀚
朝代：明

碧山稀社会，久矣得时清。何意干戈后，未闻歌吹声。亭台喜如故，草树幸重生。物理无庸问，应怜丘壑情。
金钱花
作者：秦瀚
朝代：明

重惜金钱贵，刚开半日花。吾庭多野卉，此种亦奇葩。夜想水冲散，晓看天雨斜。若堪购书读，不负种儒家。
琴窗
作者：秦瀹
朝代：明
体裁：五言律诗

啸傲南窗下，熏风动五弦。乾坤消俗虑，山水得真传。花落春长在，荷香夜不眠。悠然千古意，相赏伯牙前。
登西城
作者：秦瀹
朝代：明
体裁：五言律诗

独自俯长流，登临豁寸眸。马蹄芳草路，人影绿杨洲。落照依山尽，征帆过肆收。虽非台百尺，亦是破清愁。
寄畅园
作者：秦焜
朝代：明
体裁：七言律诗

凉入湖天秋正清，园林卜筑庆初成。楼台胜地连花色，竹树晴天助鸟声。涧水闲飞寒挂石，峰峦奇踞秀当楹。晚来归去疏钟断，溪上烟舠渡月明。
送春二首·其一
作者：秦焜
朝代：明
体裁：七言绝句

诗情酒病共谁消，忽忽韶华又半凋。一片雨花春去也，恼人天气是今朝。
送春二首·其二
作者：秦焜
朝代：明
体裁：七言绝句

苍烟漠漠乱山围，何处春来春又归。帘卷朱楼人送别，杨花燕子一齐飞。
保安寺
作者：秦燢
朝代：明
体裁：古风

金风荐新凉，偶散林皋屐。同人意俱闲，苔径穿逼窄。树木翳荒邱，给孤余旧迹。传灯留夙缘，劫灰几变易。山僧起相迎，简谈礼数毕。蒲团坐片时，落语亦真率。香炉除恼檀，秋花深丈室。自来白云心，不忘持苦律。嗟余慕元宗，经年走役役。浮生泡影如，空门万境辟。但使得皈依，瓶钵随晨夕。归途暝景催，渺焉人天隔。
化城寺
作者：秦燢
朝代：明
体裁：五言律诗

宝地开名刹，真空断点尘。岩飞千嶂雨，花发四时春。塔影藏真相，钟声醒俗人。世缘何日了，老此不知贫。
携离岛中即事有怀东林社友
作者：秦燢
朝代：明
体裁：七言律诗

极目韶华喜正融，笔床茶灶度春风。桑郊足雨初舒绿，花墅欺寒未放红。断续远峰多树补，寂寥荒寺半云笼。遨游此日身维客，遥忆东林梵唱中。
游华藏寺
作者：秦燢
朝代：明
体裁：古风

客行秋山初，遥向丛林驻。群峰一雨凉，殿角归云度。周览惬余游，庶与道者遇。诸象吐毫光，林籁生巾履。老僧持贝多，字字声缘悟。松门太湖开，万顷晴波注。凫翳点烟青，世界恒沙聚。何为般若舟，念此招提路。空岩涤禅心，幽坂杂花布。言归迷下方，斜晖挂祇树。山僧静修地，僻在南山岑。细餐伊蒲塞，洗钵寒涧浔。藏经一万卷，闻见皆忘心。时扫石龛卧，袈裟挂藤阴。嗟余慕方外，虑为尘俗侵。秋风生虚壑，落日钟磬深。花散灵岩雨，僧唱梵天音。何当参慧业，顷刻消烦襟。从来支公辈，元度得追寻。
潮音洞
作者：秦燢
朝代：明
体裁：五言律诗

闲乘观海兴，忽入洞天来。梵呗潮和合，疑团石打开。浪飞看霁雪，声吼听晴雷。静里悠然契，双趺紫竹台。
留云亭
作者：秦燢
朝代：明
体裁：七言绝句

留云亭插最高峰，云去悠悠亭自空。欲礼袈裟问生灭，可从云影去留中。
竹
作者：秦燢
朝代：明
体裁：五言律诗

僧舍丛筠好，摩霄百尺长。虚心尘莫染，直节老犹刚。不作蛟龙化，应来鸾凤翔。冰霜偏许傲，常得伴空王。
胶山寺次先参宪乐易府君韵
作者：秦燢
朝代：明
体裁：七言律诗

遥峰断处倩云连，我祖题诗已百年。梵呗半生知佞佛，弓裘一脉愧光前。应携惠麓漪澜水，试斗胶山窦乳泉。吊古逃禅真是乐，闲身游赏不知旋。
观鹅亭
作者：秦燢
朝代：明
体裁：七言律诗

洛社桥边泊短篷，息机开利梵林中。相看壁有仙人记，漫说鹅从道士笼。兴废一亭惊异代，沧桑千古怅临风。座中白足怀修复，授简征文后尚容。
赠慧艅禅师时徙业崇安寺二首·其一
作者：秦燢
朝代：明
体裁：五言律诗

境缚山居闹，心空市刹澄。轻阴团白室，古色暗苍藤。僧供无多品，禅栖共一灯。机来时捉麈，喜听白牛乘。
赠慧艅禅师时徙业崇安寺二首·其二
作者：秦燢
朝代：明
体裁：五言律诗

携得贝多卷，频迁以衲邮。晨钟依阁近，午篆隔帘浮。佛窟尘俱远，香台景绝幽。一枝巢自稳，莫道拙于鸠。
过扬子江
作者：秦燢
朝代：明
体裁：五言律诗

九派来浔地，吞山势未休。湖随沙浦阔，帆带夕阳收。百尺龙涛涌，千寻蜃气浮。寒云飞片片，三月已先秋。
过洛社寺
作者：秦燢
朝代：明
体裁：五言律诗

开利寺门幽，雨后晴逾好。维摩室散花，右军池聚藻。柳眼窥人青，莺声逐春老。扁舟一暂停，醉可卧芳草。
题丹徒何彦澄慈济堂
作者：秦玉
朝代：明
体裁：七言律诗

家世刀圭事业殊，堂成慈济冠南徐。读书应待金门诏，医国时闻玉殿呼。丹鼎夜深看火伏，药畦春暖带烟锄。客星此际膺天眷，喜见龙文耀旧庐。
华宝祠
作者：秦璠
朝代：明

周孔去来人道弱，悠然见子表南齐。终身父命难违背，万古天心岂缪迷。青简孝名乘宇宙，白头遗像照山溪。舜之不告缘无后，若解行权也可妻。
泰伯墓
作者：秦璠
朝代：明

梅村东去皇山上，高出勾吴泰伯坟。万乘不亲惟礼义，二仪相接正氤氲。狐狸满路悲秋雨，凤鸟无声隔暮云。再向千年看季子，后来辞让只虚文。
范蠡城
作者：秦璠
朝代：明

兵家轻发是亡师，二十余年计弗迟。主辱岂堪防鸟喙，功成犹自感鸱夷。风尘渺渺夫椒恨，烟浪茫茫笠泽思。海舶未遥臣种死，留侯能不一攀追。
陆子泉
作者：秦璠
朝代：明

达人不作千年计，志士常怀万物情。陆子自能耽此水，二泉吾得濯其清。明明夜月亭间竹，日日秋风谷底铛。头白一瓢知冷暖，抱琴高卧听松声。
閒居
作者：秦瓛
朝代：明
体裁：古风

弦桐不终曲，坐起囊我琴。非惮摩拊劳，所嗟无赏音。中心潜郁陶，曳杖循空林。松风有古意，石泉清俗心。爱此憺忘归，前山生夕阴。
张古山
作者：秦用中
朝代：明

青山万仞窥星躔，攀跻直上芒鞋穿。山头一片石，可坐还可眠。根盘元气长不息，直与太行太华遥相连。骑驴老子归何处，丹龟磨灭虚无间。闲云吞吐自朝夕，幽花开落空碎年。崔嵬复崔嵬，屹立势欲凌飞仙，碧霄擎出双青莲。将军矢死玉台古，东望赤气弥云烟。渔歌欸乃杳无际，极目千里江吞天。柴门临流绝低小，白沙翠竹何娟娟。匡庐之秀远可挹，东湖尘土凭谁湔。众芳摇落锦江冷，芙蓉木末手可搴。离离寒色日将暝，一声老鹰来湖壖。尼邱天开高几许，夜深飞梦何悠然。泉流石壁半空泻，耳边恍若松风万壑调冰弦。浮云看破变苍狗，有约九龙之山太湖之滨，飘乎白日朗诵归来篇。
百家岩
作者：秦祐
朝代：明
体裁：五言律诗

来禋汉帝冢，随上百岩岑。月色中天地，泉声自古今。苔文前代石，杯酒此时心。宾主忘归去，临流坐夜深。
谈君思永新复惠山唐张祜题诗处并勒诗于石诗以美之
作者：秦禾
朝代：明

曲径扪萝上，谁嫌步屧迟。空山犹太古，小洞立多时。旧竹青仍在，新莎绿更滋。谈公老好事，镌石记唐诗。
惠山怀古
作者：秦秋
朝代：明
体裁：七言律诗

历山旧院绝尘埃，避暑寻幽偶一来。曲水已非留客地，疏泉犹绕读书台。石床剥落难寻桧，冰洞清凉半是苔。满眼不胜今昔感，品茶且自酌琼杯。
惠山怀古四首·其一
作者：秦秋
朝代：明
体裁：七言律诗

避暑寻幽到上方，秋声阁上雨初凉。长松昼锁白云翠，双塔时涵碧汉光。小洞泉分声咽咽，重街草蔓路茫茫。逢僧莫话兴亡事，白眼青山自主张。
惠山怀古四首·其三
作者：秦秋
朝代：明
体裁：七言律诗

青山何日不堪游，古树藤萝夏更幽。十老吟空千古胜，二泉声彻万缘收。名园在在开金谷，胜迹寥寥成土丘。独有骚人题咏处，令人惆怅不胜愁。
惠山怀古四首·其二
作者：秦秋
朝代：明
体裁：七言律诗

竹炉疏复吾家事，倡和诗文在简编。独惜松风徒有阁，更怜讲学已无椽。华山自古无常主，火殿重新岂世缘。感慨去来皆幻影，惭予多负后人传。
惠山怀古四首·其四
作者：秦秋
朝代：明
体裁：七言律诗

乾坤一梦有时尽，身世蜉蝣能几何。毋论尚书空点易，谁怜丞相旧书坡。俄惊白发朝来见，顿觉雄心岁渐磨。何日得抛无尽藏，听松庵址结吟窝。
雨花台
作者：秦秋
朝代：明
体裁：七言律诗

袖拂青霞一上台，金陵王气自东来。天边细雨空花落，江口浮云叠嶂回。石卧荒亭苍藓地，酒倾仙梵白莲杯。千秋龙虎相蟠踞，大抵宏图自圣开。
修城口号
作者：秦约
朝代：明

春城连海亘虹霓，雉堞桓桓补甑泥。总谓军储仰吴下，只怜边衅起淮西。千旗影逐流云动，万杵声高落日低。安得韩彭为上将，载光大业抚黔黎。
吊吴桓王墓
作者：秦约
朝代：明

吴王城外桓王墓，秋树连云棘树低。宝气已随金雁化，磷光还照赤乌栖。三分割据嗟何及，一代英雄孰与齐。下马荒丘酹卮酒，不堪风雨晚凄迷。
娄上纪兴奉柬
作者：秦约
朝代：明

放船晓发娄之濆，袅袅挐音何处闻。巴王庙下树如戟，黄姑堂前花似云。河流虹影向江去，日落王气隔林分。凭高登远应有思，自数秋风鸿雁群。
款歌序
作者：秦约
朝代：明

公子渔庄秋气高，湾湾野水曲塘坳。隔林月出车轮大，照见华间翡翠巢。金菊粉蕖秋水滨，恰如生色画屏新。荡舟直过红桥去，小队游鱼不避人。
款歌序·其一
作者：秦约
朝代：明

公子渔庄秋气高，湾湾野水曲塘坳。隔林月出车轮大，照见华间翡翠巢。
款歌序·其二
作者：秦约
朝代：明

金菊粉蕖秋水滨，恰如生色画屏新。荡舟直过红桥去，小队游鱼不避人。
江之水寄杨铁厓
作者：秦约
朝代：明
体裁：乐府曲辞

江之水，流瀰瀰。荡漾双凫舟，涉江采兰芷。兰芷青青露如洗，下有一双鲂与鲤。美人美人胡不来，相思日暮江风起。
海盐陈节妇诗
作者：秦约
朝代：明
体裁：古风

海水肆荡潏，海风惊簸扬。蛟鼍屹如山，吞舟雄吻张。泉南有客值荼毒，船中金珠量斗斛。捐躯竟入无底渊，招魂不来仰天哭。深闺少妇二八年，蓬首何曾较丑妍。鸳鸯树上黯朝日，蝴蝶花间愁暮烟。海波歘翕如鼎沸，鼓怒杀人何日巳。妾心誓欲诉皇天，愿遏奔流作平地。儿今长大奉母慈，贞孝一门咸见推。吁嗟碌碌同草木，国史几人名姓垂。
田家杂兴
作者：秦约
朝代：明

猗猗鲁桑条，籊籊湘竹竿。并舍掩映之，客来相与看。薄暮墟囿中，清宴有遗欢。弋凫未用罝，烹鲤且登柈。灵河素魄流，斗柄长阑干。明朝还醉醒，毋辞共盘桓。晨兴垄亩上，独行嗟踽踽。秋气日澄肃，户牖足高致。网虫念团扇，箧笥那复试。离兽薮泽深，冥鸿霜露至。畋游在农隙，犒乐慎终始。咄哉区区心，践禽讵云美。
田家杂兴·其一
作者：秦约
朝代：明

猗猗鲁桑条，籊籊湘竹竿。并舍掩映之，客来相与看。薄暮墟囿中，清宴有遗欢。弋凫未用罝，烹鲤且登柈。灵河素魄流，斗柄长阑干。明朝还醉醒，毋辞共盘桓。
田家杂兴·其二
作者：秦约
朝代：明

晨兴垄亩上，独行嗟踽踽。秋气日澄肃，户牖足高致。网虫念团扇，箧笥那复试。离兽薮泽深，冥鸿霜露至。畋游在农隙，犒乐慎终始。咄哉区区心，践禽讵云美。
纪梦简陈简讨二首·其一
作者：秦约
朝代：明
体裁：七言绝句

宫车辘辘过神皋，五色云中望赭袍。野膳不嫌凉饼滑，小奴花下剪春蒿。
纪梦简陈简讨二首·其二
作者：秦约
朝代：明
体裁：七言绝句

吴蚕入茧染春红，缫尽柔丝未论功。若得君王回一顾，不辞白发上阳宫。
花游曲
作者：秦约
朝代：明
体裁：古风

馆娃宫里春迷蒙，杂花芳菲娇亚风。油壁香车度花里，笑解珠缨祓春水。水边小艇忽到门，鳞鳞绿溅金鹅裙。尤云殢雨踏歌步，春风唤愁花下墓。流光去去不复来，缥酒且进芙蓉杯。鹂珠串落碧瑛碗，凤槽声催红玉板。宴游未终山日西，柔纤捧砚索新题。风流文采矞林使，肯数玉人裴十四？宫中分散五云笺，更赐一曲《晓山篇》。
送殷孝章之咸阳教谕
作者：秦约
朝代：明

西上长安跋涉劳，三千里外朔风号。地连渭水秦川近，山接终南泰华高。故国总消龙虎气，断碑犹打骆驼膏。一官莫笑儒林选，曾捧琅函觐赭袍。
寄畅园二十咏 其一 嘉树堂
作者：秦耀
朝代：明

嘉木围清流，草堂置其上。周遭林樾深，倒影池中漾。
寄畅园二十咏 其七 涵碧亭
作者：秦耀
朝代：明

中流击孤艇，危亭四无壁。微风水上来，衣与寒潭碧。
寄畅园二十咏 其三 锦汇漪
作者：秦耀
朝代：明

灼灼夭桃花，涟漪互相向。水底烂朱霞，林端日初上。
寄畅园二十咏 其九 卧云堂
作者：秦耀
朝代：明

白云已出岫，复此还山谷。幽人卧其间，常抱白云宿。
寄畅园二十咏 其二 清响斋
作者：秦耀
朝代：明

绕屋皆筼筜，高斋自幽敞。时和寒鸟鸣，泠泠滴清响。
寄畅园二十咏 其二十 栖元堂
作者：秦耀
朝代：明

独抱违时蕴，幽栖岁月深。太元犹未草，我异子云心。
寄畅园二十咏 其五 知鱼槛
作者：秦耀
朝代：明

涧外秋水足，策策复堂堂。焉知我非鱼，此乐思蒙庄。
寄畅园二十咏 其八 悬淙涧
作者：秦耀
朝代：明

淙淙乳泉落，涧道石林幽。寻声穷其源，杖履多三休。
寄畅园二十咏 其六 清川华薄
作者：秦耀
朝代：明

映水列轩窗，林峦森在瞩。塘坳聚落花，溪流出茅屋。
寄畅园二十咏 其十 邻梵阁
作者：秦耀
朝代：明

高阁邻招提，天花落如雨。时闻钟梵声，维摩此中住。
寄畅园二十咏 其十一 大石山房
作者：秦耀
朝代：明

寒崖挂苍藤，一石塞云栋。夜半月明中，天风吹欲动。
寄畅园二十咏 其十七 爽台
作者：秦耀
朝代：明

晓起昐青苍，天空绝尘坱。排闼两山开，轩窗致高爽。
寄畅园二十咏 其十三 环翠楼
作者：秦耀
朝代：明

登楼展幽步，俯见林壑美。落日凭阑干，当窗四山翠。
寄畅园二十咏 其十九 凌虚阁
作者：秦耀
朝代：明

飞瓮耸碧虚，临下如无地。九阍若可扪，从此吁上帝。
寄畅园二十咏 其十二 丹邱小隐
作者：秦耀
朝代：明

小隐人间世，神仙安可求。吾将炼大药，即次是丹邱。
寄畅园二十咏 其十五 鹤步滩
作者：秦耀
朝代：明

独鹤前山归，从容步浅渚。望远时一鸣，临流刷毛羽。
寄畅园二十咏 其十八 飞泉
作者：秦耀
朝代：明

雨溢忽飞泉，泉流注深谷。我欲往从之，褰裳濯吾足。
寄畅园二十咏 其十六 含贞斋
作者：秦耀
朝代：明

盘桓抚孤松，千载怀渊明。岁寒挺高节，吾自含吾贞。
寄畅园二十咏 其十四 先月榭
作者：秦耀
朝代：明

斜阳堕西岭，芳榭先得月。流连玩清景，忘言坐来夕。
寄畅园二十咏 其四 清籞
作者：秦耀
朝代：明

竹光冷到地，幔卷湘云绿。隔坞清风来，声声戛寒玉。
寄畅园二十咏·嘉树堂
作者：秦耀
朝代：明

嘉木围清流，草堂置其上。周遭林樾深，倒影池中漾。绕屋皆筼筜，高斋自幽敞。时和寒鸟鸣，泠泠滴清响。灼灼夭桃花，涟漪互相向。水底烂朱霞，林端日初上。竹光冷到地，幔卷湘云绿。隔坞清风来，声声戛寒玉。涧外秋水足，策策复堂堂。焉知我非鱼，此乐思蒙庄。映水列轩窗，林峦森在瞩。塘坳聚落花，溪流出茅屋。中流击孤艇，危亭四无壁。微风水上来，衣与寒潭碧。淙淙乳泉落，涧道石林幽。寻声穷其源，杖履多三休。白云已出岫，复此还山谷。幽人卧其间，常抱白云宿。高阁邻招提，天花落如雨。时闻钟梵声，维摩此中住。寒崖挂苍藤，一石塞云栋。夜半月明中，天风吹欲动。小隐人间世，神仙安可求。吾将炼大药，即次是丹邱。登楼展幽步，俯见林壑美。落日凭阑干，当窗四山翠。斜阳堕西岭，芳榭先得月。流连玩清景，忘言坐来夕。独鹤前山归，从容步浅渚。望远时一鸣，临流刷毛羽。盘桓抚孤松，千载怀渊明。岁寒挺高节，吾自含吾贞。晓起昐青苍，天空绝尘坱。排闼两山开，轩窗致高爽。雨溢忽飞泉，泉流注深谷。我欲往从之，褰裳濯吾足。飞瓮耸碧虚，临下如无地。九阍若可扪，从此吁上帝。独抱违时蕴，幽栖岁月深。太元犹未草，我异子云心。
李相读书台
作者：秦耀
朝代：明

丹柰花开春雨余，半趺满坐偶僧庐。钟声日暮荒台上，曾是先生旧读书。
顾亭之斋中看菊书赠二首
作者：秦重泰
朝代：明

老向纬编穷理惯，秋来小圃种花忙。一床书卷一丛菊，静对萧斋发古香。粉白鹅黄浅间深，霜天常伴静中吟。何须比似陶元亮，萧淡偏宜养道心。
顾亭之斋中看菊书赠二首·其一
作者：秦重泰
朝代：明

老向纬编穷理惯，秋来小圃种花忙。一床书卷一丛菊，静对萧斋发古香。
顾亭之斋中看菊书赠二首·其二
作者：秦重泰
朝代：明

粉白鹅黄浅间深，霜天常伴静中吟。何须比似陶元亮，萧淡偏宜养道心。
南征凯旋次楚王韵
作者：秦金
朝代：明

勋名何敢望旃常，忧国心劳鬓欲苍。马厌风尘还蹀躞，鸟惊霄汉几回翔。甲兵胸次元惭范，韬略军中每效穰。珍重贤王勤慰奖，百篇珠玉照遐方。
和邵宝游竹山诗韵
作者：秦金
朝代：明

乾坤何处寄真游，晴日平湖万顷秋。云叶洗空天宇净，浪花飞动竹山浮。少陵诗兴高千古，司马襟怀溢九州。我亦欲留双眼碧，蓬莱遥望海东头。
安乐窝
作者：秦金
朝代：明
体裁：七言律诗

谁筑行窝古涧滨，衣冠犹见宋遗民。皇王帝霸经纶妙，濂洛关闽统续真。心泼槛前灵窦水，神游花外小车春。茫茫后学空山斗，惆怅临风一荐蘋。
将兵封丘破赋
作者：秦金
朝代：明
体裁：七言律诗

杖节驱车冒险屯，中原童叟半销魂。天兵忽尔雷霆下，草寇茫然狐兔奔。烽火数村连白昼，剑声终夜绕重门。百年还享升平世，犹愧书生谩策勋。
月夜江行
作者：秦金
朝代：明

使舟摇曳汉江浔，望里乾坤思不禁。沙市淡烟笼树远，柁楼明月射波深。流亡满地惭荒政，风景撩人惜浪吟。欹枕中宵清不寐，漫惊时序百年心。
次韵马文明会同年
作者：秦金
朝代：明
体裁：古风

春官昔日曾推毂，万里青霄同奋足。阅人浑是沙拣金，顾我真惭葭倚玉。醉向东风促马蹄，宴罢归来曲江曲。花枝乌帽笑欹红，柳带宫袍惊染绿。小臣何幸感遭逢，圣主无劳资梦卜。卓哉忠孝是良图，漫尔荣华匪私祝。唯君好事尤好文，长夏开筵思秉烛。情深樽俎笑谈间，片纸微词并收录。献酬终日已百拜，出门送客犹三肃。卉木庭除倍有辉，饭刍仆马皆蒙福。高秋风月正撩人，我亦试将嘉会续。
海市
作者：秦金
朝代：明
体裁：古风

晴云昼护蓬莱岛，海上清风翠螺小。烟波万里驾沧溟，蓦地神工衒奇巧。珠宫贝阙宝藏兴，恍惚阛阓移山城。八千世界苍龙窟，十二楼台白玉京。芙蓉秀出孤松岭，亭子分明傍仙境。气化絪缊有倏无，万象荡摩皆幻影。高阁乘风此望洋，乾坤吾道心茫茫。杂俎披奇竟何补，夷坚志怪诚荒唐。异哉海市何人传，岁寒健笔惊坡仙。谁知兹神非偶然，一雨三日占丰年。海市之名今更显，柱史文章光琬琰。
登黄鹤楼
作者：秦金
朝代：明
体裁：七言律诗

白云黄鹤俱陈迹，突兀乾坤见此楼。山色过江青莽莽，笛声吹月晚悠悠。巴荆地控无三国，蓬岛天连有十洲。一笑清虚同俯仰，漫凭杯酒送闲愁。
筑凤谷行窝成
作者：秦金
朝代：明

名山投老住，卜筑有行窝。曲涧盘幽石，长松窅碧萝。峰高看鸟度，径僻少人过。清梦泉声里，何缘听玉珂。
落叶
作者：秦金
朝代：明
体裁：七言绝句

半庭黄杂半庭红，万点飞来禁苑东。祗爱玉河秋色好，不因摇落怨西风。
题复得竹茶炉卷
作者：秦金
朝代：明
体裁：七言律诗

竹炉欢喜复归禅，一别山房五十年。声入松风还簌簌，梦回湘月共娟娟。僧堂宿火无尘劫，石槛清泉有净缘。莫怪真公招不返，已将诗卷万人传。
黄鹤楼次李西涯阁老韵见寄
作者：秦金
朝代：明
体裁：古风

黄鹤枕江江岸泊，楼外横空有孤鹤。万里乾坤一望中，景象苍茫胸次廓。古洞㟏岈犹鬼凿，朱帘斜映青丝络。鹦鹉洲寒月满台，汉阳树暝云连阁。烟岚紫湿芙蓉峰，蓬莱飞堕神仙宫。翻书无尘白日静，乘槎有路青霄通。神游八极匪汗漫，毛骨飒爽淩天风。潇湘逶迤悲帝子，樊口幽绝留坡翁。题名总见金闺彦，个中风月平分半。云鹤谁降绝代词？龙蛇或出惊人翰。旬宣蹇我来何迟，突兀燕楼骇新见。忧乐常关范老怀，霜铁宁改赵公面？天开画图真奇哉，失却丹青披素练。北望君门思渺然，万古朝宗此江汉。
书事
作者：秦釴
朝代：明
体裁：五言律诗

莫问东南事，斜阳半壁沉。一堂纷异议，诸将少同心。逋鼠江湖满，烽烟天地深。扬州留守在，空有泪沾襟。
秦淮舟夜
作者：秦釴
朝代：明
体裁：七言绝句

丁字帘前问六朝，月明多处客吹箫。就中大有何戡曲，付与秦淮咽暮潮。
止庵
作者：秦铨
朝代：明
体裁：五言律诗

斗室虚生白，躬行省自治。一心归束地，万理统宗时。碧汉云俱净，方塘水不漪。个中无底事，长诵缉熙诗。
渡潇湘峡
作者：秦铨
朝代：明
体裁：七言绝句

大山小山青接尾，水落前滩石齿齿。渔歌何处三两声，声在潇湘水云里。
游大通寺
作者：秦铨
朝代：明
体裁：五言律诗

流水碧潺潺，空门尽日闲。过桥双矮树，登阁几青山。茗熟逢僧话，诗成倩客删。不知归路晚，江月满尘寰。
甲申秋余有增江查理之行乡友王守之辈饯于海珠僧舍酒酣临别偶成
作者：秦铨
朝代：明
体裁：五言律诗

偶坐招提境，杯深日似年。潮声来槛外，帆影落樽前。四面元无地，中流却有天。夕阳孤棹发，诗思更悠然。
登浴日亭
作者：秦铨
朝代：明
体裁：古风

我登水亭上，俯见水底天。天云忽吹散，迸日沉深湾。金光涵万顷，绿影摇千山。凭栏赏不足，斗酒开心颜。酒酣放歌去，一棹沧溟间。
和邹光茂凭虚阁会饮
作者：秦锐
朝代：明
体裁：五言律诗

凭虚试登玩，风景望中清。江阔三山渺，天空一鸟轻。笑谈今日趣，忧乐古人情。绝胜新亭饮，题诗颂太平。
咏雪用古韵二首·其一
作者：秦锐
朝代：明
体裁：七言律诗

沙汀打食聚寒鸦，路失高低少过车。瑞业漫空蝗合阵，群峰入望浪飞花。幽人清昼方高卧，逐客蓝关正忆家。坐见闲庭行瘦鹤，素笺斜写两行叉。
咏雪用古韵二首·其二
作者：秦锐
朝代：明
体裁：七言律诗

川原满布绝尘纤，坐怯阴风透骨严。千嶂远迷惊失翠，万枝低压讶生盐。疏梅香细横清影，冻雀声啾宿画檐。晓起推窗望晴色，墙阴冰柱倒悬天。
喜王时斋见寄用韵述怀
作者：秦锐
朝代：明
体裁：七言律诗

避俗侨居陋巷深，日长何事要追寻。一编宣圣诚明理，几句尧天首尾吟。懒对同胞谈世故，肯随流俗共浮沉。朝来正尔生乡思，忽堕云笺抵万金。
夏日同武林诸公集紫阳庵
作者：秦锐
朝代：明
体裁：五言律诗

支径凿空出，玲珑石笋穿。红楼嵌洞穴，碧树障人烟。江外渔沙涌，窗中鹫岭悬。诸公话丁鹤，吾兴亦翩翩。
张氏园亭看山和余诚之韵
作者：秦锐
朝代：明
体裁：七言律诗

茅堂相与共看山，昼短流光最易残。彩笔未成青玉案，花阴又上碧阑干。有杯到口穷犹乐，无事萦心梦亦安。荣辱升沉是常理，不妨江上老儒冠。
德安道中大风
作者：秦锐
朝代：明
体裁：五言律诗

风急已连朝，行行未解镳。冲寒人语咽，涉险马嘶骄。只怯春衣薄，何堪楚泽遥。无须论傀儡，得酒且频浇。
春日偶成
作者：秦锐
朝代：明
体裁：五言律诗

雨过水潺潺，天留此地闲。莺啼檐外柳，云卷雾中山。嫩绿初含润，新红未点班。春光岁如昨，人老去何还。
晚酌观菊和友人韵
作者：秦锐
朝代：明
体裁：七言律诗

檐花细滴夜黄昏，相对倾残北海尊。今古漫谈还促席，茱萸欲看又临轩。半宵长漏声偏怆，一袅余烟鼎尚温。宾主莫云诗思涩，鸾笺已满百余言。
杨花次韵
作者：秦锐
朝代：明
体裁：七言律诗

桃李开残始乱飞，多情偏欲着人衣。堤头风暖看毬戏，天际云开讶雪霏。落水渐成千点绿，穿帘元自一毫微。郊原昨夜纤纤雨，无复轻狂入绣帏。
清河舟中有怀
作者：秦锐
朝代：明
体裁：七言律诗

莲蓉湖上雨如倾，杯酒流连送我行。分手又为三月别，倚篷长忆十年情。艰难百折清河道，凄惨初更画角声。宾主泉亭欢宴处，可曾相与念平生。
登九华山二首·其一
作者：秦锐
朝代：明
体裁：五言律诗

访胜入名山，藤萝次第攀。连云窥鸟道，拂雾启僧关。嶂列清霄外，泉飞碧汉间。凭崖时一憩，花落石床闲。
登九华山二首·其二
作者：秦锐
朝代：明
体裁：五言律诗

苍翠郁重重，长松间碧峰。半空悬薜荔，千仞削芙蓉。古洞阴云合，深崖积雪封。登高饶胜具，不必倩扶筇。
送施明贵还姑苏
作者：秦锐
朝代：明
体裁：古风

欲晴不晴梅子黄，故人别我归故乡。临岐赠君诗一章，邀君醉酒三百觞。佥欲留君遂飞扬，君言白发遥相望。志在舞罢斑斓裳，更挟奇策鏖文场。
重九客中感怀
作者：秦锐
朝代：明
体裁：七言律诗

重阳风雨几番过，客里遭逢感慨多。万叠云山遮故国，三更灯火照行窝。儒冠总是为身误，书卷还须着意磨。独拥寒衾未成寐，又听征雁落关河。
高园赏梅分韵
作者：秦锐
朝代：明
体裁：五言律诗

老干吐芳妍，开樽列绮筵。暗香通竹外，疏影落窗前。兴托林逋咏，诗吟李白篇。陶然一醉里，谁羡酒中仙。
冬夜见新月
作者：秦镐
朝代：明
体裁：七言绝句

霜天约略一钩斜，半挂平芜半远沙。照向两乡偏是缺，不知圆处落谁家。
得顾朗生还金陵信
作者：秦镐
朝代：明
体裁：五言律诗

忆别如今日，风霜岁五除。乱云长短梦，断雁有无书。江暖渔扬子，原荒猎孟诸。相看衣带湿，独立野踌躇。
李元镇滑县署中
作者：秦镐
朝代：明
体裁：七言律诗

君忘北上我忘还，冷日奄奄白马间。吏散只如为客乐，牍销翻比在家閒。三杯苦茗中冷水，一卷新诗大坯山。残雪满檐冰半砌，忍能相对不开颜。
白兔诗
作者：秦镐
朝代：明
体裁：古风

寒日三山尽，深秋万卉枯。霜风催上蔡，露液洒平芜。肃肃罝于野，爰爰兔在隅。入眸惊罕绝，落手诧稀无。宿莽微云抱，遥冈片日扶。可是涛凝魄，应为雪浸肤。奔疑珠乱缀，卧想玉斜铺。黄犬虚相忆，苍鹰枉自呼。仙娥辉乍减，郢客翰无孤。岩际浑猜石，沙边祗类凫。光堪齐越雉，色岂俪秦狐。持以将熊轼，留之配虎符。莹莹游水镜，皎皎落冰壶。纪算占毛毳，徵休验斗枢。还同黄霸事，锡赍下天衢。
雪后
作者：秦镐
朝代：明
体裁：五言律诗

悲风号旷野，漠漠独行时。远雾搀村乱，残冰界路疑。马蹄僵凿落，雁羽涩差池。得就邻翁饮，深杯定不辞。
一室
作者：秦镒
朝代：明
体裁：五言律诗

闲来惟一室，称我懒相留。花气虫丝引，晴光鸟背浮。好诗吟不厌，贱药价难求。颇得时拈笔，春风藤案头。
江村即景
作者：秦镒
朝代：明
体裁：七言律诗

数家茅舍傍江头，长夏凉生暑气收。波色远连村树好，涛声近绕竹林幽。野桥晨见驱耕犊，曲岸宵看系钓舟。寂寞闲踪超世外，身随鸥鹭共沉浮。
煮茗
作者：秦镒
朝代：明
体裁：五言律诗

蘧然醒蝶梦，一径午飔薰。衣上苍烟旧，炉中丹火分。惮泉疏细石，伐竹带来云。闲啜消长暑，山禽隔坞闻。
秋暮过田庄
作者：秦镗
朝代：明

十里蓉湖漫紫烟，葑溪来渡夕阳船。江村莽苍初寒候，杨柳昏黄欲暮天。白鸟有情迎我惯，好怀无句惬秋妍。少陵此兴今何在，一段风情寄八篇。
龚守诚山庄邀赏桃花和韵
作者：秦镗
朝代：明

桃花何以武陵溪，试唱新吟续旧题。游舫半通沙市外，故人多在画桥西。山横翠霭连书屋，春酿红香拂杖藜。酒尽一尊归去晚，晴郊散步夕阳低。
希夷道院
作者：秦霖
朝代：明

图南曾憩迹，作院号希夷。地古莓苔老，林春草木滋。榻闲仙久化，人到鹤先知。愿借西亭竹，吟镌小体诗。
斗室
作者：秦霖
朝代：明

乏金难买地，结屋仅容身。帘破能通燕，檐低欲碍巾。曲肱时肆态，抱膝屡凝神。莫笑规模窄，中藏万斛春。
澄江阁
作者：程㸅
朝代：明
体裁：七言律诗

欲陟层峦路未通，凭栏览尽郡中峰。前墟麦秀田家宅，隔岸芹香泮水宫。雨霁有声生翠竹，日高无影覆苍松。省耕偶向澄江阁，消受清凉一榻风。
燕窝渔唱
作者：程㸅
朝代：明
体裁：五言律诗

西域鹫峰寺，南矶燕子窝。桃花肥细鳜，凤竹插回涡。断续风前笛，披离雨后蓑。数声江上曲，明月正斜过。
寄方正学内翰
作者：程仕简
朝代：明

三十年前下董帏，姓名早见注黄扉。古今文字非无托，天地精华信有归。金匮入编严斧钺，紫泥承诏落珠玑。斯文盛代惟公辈，林下何曾有布衣。
园居
作者：程伯阳
朝代：明

篱落带疏林，园居一径深。隔邻分果树，傍户扫花阴。不卖成都卜，长为《梁父吟》。翻嫌桔槔者，抱瓮百年心。
过南山怀许宣平
作者：程伯阳
朝代：明

仙人去已久，我来经南山。丹灶今已没，白云长自闲。风吹桂枝绿，雨落桃花斑。空传负薪句，沽酒何时还。
过雄路
作者：程伯阳
朝代：明

孤村兵火后，小店闭斜曛。断镞人犹拾，阴磷鬼自焚。寒花犹笑日，倦马故嘶云。野老逢相问，停鞭不忍闻。
都门逢族人
作者：程伯阳
朝代：明

白发都门道，相逢意自亲。即倾竹叶酒，共醉杨花春。漂泊任孤旅，疏狂异众人。还思汊口上，归去好垂纶。
独坐
作者：程佳
朝代：明
体裁：五言绝句

空馆寂无人，摵摵鸣木叶。乍疑风雨声，忽见当窗月。
登黄鹤楼
作者：程信
朝代：明
体裁：七言律诗

月满秋江霜满天，提兵夜上武昌舡。山川依旧环千里，战伐空余史一编。霸主赋诗雄异代，仙人乘鹤去何年？吟余起视青萍剑，一道晴虹贯斗边。
对联
作者：程南楼
朝代：明
体裁：联

云霞千里客；风雨一间楼。
上谷
作者：程可中
朝代：明
体裁：七言绝句

铃阁西头马埒平，紫骝牵过赤繁缨。翻身谁中金钱的，嘶入垂杨一片声。
上谷秋日杂书四首
作者：程可中
朝代：明

列壁风鸣汉帜摇，居庸天迥锁云标。雨余新爽澄金气，夜半残河插斗杓。嘉馔土人烹硕鼠，薄寒胡帽制丰貂。妖姬不解愁砧杵，马上琵琶手自调。南山冲道厄？砑，井邑萧疏树影遮。桥断浑河争倚石，地留故苑失飞花。高排虎落凌云险，强挽乌号却月斜。谁谓从军无苦乐，翻令征士不思家。烟火依微带近郛，鸡鸣驿路入平芜。挽飞百道征军饩，市榷千缗算贾胡。天寿蟠龙山竞拱，桑乾饮马水堪枯。秋来节钺提封内，除却椎牛一事无。关头明月古今情，树引凉飙夜有声。土木未忘巡正统，封疆无复问开平。霜迎狼纛秋临祭，风偃龙祠岁守盟。此日庙谟争画一，空谈莫遣误书生。
上谷秋日杂书四首·其一
作者：程可中
朝代：明

列壁风鸣汉帜摇，居庸天迥锁云标。雨余新爽澄金气，夜半残河插斗杓。嘉馔土人烹硕鼠，薄寒胡帽制丰貂。妖姬不解愁砧杵，马上琵琶手自调。
上谷秋日杂书四首·其三
作者：程可中
朝代：明

烟火依微带近郛，鸡鸣驿路入平芜。挽飞百道征军饩，市榷千缗算贾胡。天寿蟠龙山竞拱，桑乾饮马水堪枯。秋来节钺提封内，除却椎牛一事无。
上谷秋日杂书四首·其二
作者：程可中
朝代：明

南山冲道厄？砑，井邑萧疏树影遮。桥断浑河争倚石，地留故苑失飞花。高排虎落凌云险，强挽乌号却月斜。谁谓从军无苦乐，翻令征士不思家。
上谷秋日杂书四首·其二
作者：程可中
朝代：明
体裁：七言律诗

南山冲道厄�砑，井邑萧疏树影遮。桥断浑河争倚石，地留故苑失飞花。高排虎落凌云险，强挽乌号却月斜。谁谓从军无苦乐，翻令征士不思家。
上谷秋日杂书四首·其四
作者：程可中
朝代：明

关头明月古今情，树引凉飙夜有声。土木未忘巡正统，封疆无复问开平。霜迎狼纛秋临祭，风偃龙祠岁守盟。此日庙谟争画一，空谈莫遣误书生。
介休道中
作者：程可中
朝代：明

征旅聊因当胜游，庶饶那复数中州。雪融隙地培桑枣，日出通衢噎马牛。望望绵山侵面出，时时汾水避人流。太行春色黄河外，犹自严寒满敝裘。
同稚孝鼎卿咏津鼓限阳字
作者：程可中
朝代：明

戍鼓何萧索，阗阗水一方。停枹留堕月，流响激繁霜。乡梦秋难稳，津楼夜正央。三挝遗谱失，悲壮忆渔阳。
同谢少连伯仁侄步出凤山门寻故宋宫址
作者：程可中
朝代：明

醉凭斜日俯苍茫，拄杖明霞水一方。道侧断碑埋屃赑，草中残瓦卧鸳鸯。烟销林影窥宫禁，江落潮痕上女墙。遗恨弹丸江左地，岳王坟树吊秋霜。
咏沙岸限沙字
作者：程可中
朝代：明

篷窗不自得，随意坐高沙。痕蚀渔梁浅，莎连鸟迹斜。善崩防岸柳，余润长汀花。最喜行粘屐，沿流到酒家。
宿雄县与善徵观察话旧
作者：程可中
朝代：明

风急平林日御徂，乍惊哀柝散城乌。壁灯爆尽宵初半，邻杵无声月自孤。事往拊心怀感遇，忧来顾影叹头颅。三年汉上曾今日，不谓仍陪楚大夫。
旌德道中
作者：程可中
朝代：明

底用嗟劳役，空山行自幽。晓云梳树出，清溜篆沙流。税毕收蚕市，场喧过麦秋。驿传东海信，政恐有征求。
春兴
作者：程可中
朝代：明

纷纷罗绮竞容芳，明月谁家綍屟廊。帘静幽禽仍自语，筝寒金雁不成行。故人易见倾田窦，死友何由觅范张。惆怅长安看花处，彩绳无计系春阳。
浣溪沙·来青阁
作者：程可中
朝代：明

复道悬空踏翠微，芳林过雨湿胭脂。卷帘岚气扑人衣。半榻午阴销剩暑，一窗寒碧送斜晖。曲阑十二绿成围。
赠丘鲁生
作者：程可中
朝代：明

旅食无端笑滞淫，邻居犹自费招寻。风流南郡谈经帐，羞涩长门卖赋金。送尽花神春未艾，检残药裹病偏侵。空江日暮灵妃曲，久向天涯负赏音。
赠茂伯王孙
作者：程可中
朝代：明

云孙几叶忆高皇，社土千秋表旧疆。周礼未应俱在鲁，汉臣今已半游梁。花垂右墄春常满，客散西园夜未央。八斗向来求自试，书成字字挟风霜。
过白沟河感怀
作者：程可中
朝代：明

白沟河水逝东奔，燕马南来河水浑。原草百年殷战血，阴风半夜斗游魂。明堂又喜朝元后，率土空教哭圣孙。回首漫怜方正学，茫茫青史不堪论。
送章元礼吏部左迁罗定
作者：程可中
朝代：明
体裁：五言律诗

谪籍名犹借，君恩转觉饶。朱陵南纪尽，丹阙北辰遥。安置凭荒裔，明良愿圣朝。桄榔林树外，仆马影萧萧。
通州杂诗
作者：程可中
朝代：明

涔涔山雨暗，漠漠海云长。价踊鱼虾市，田荒雁鹜场。檐风晞素发，篝火炙匡床。传说佳公子，无由过卖浆。
铜井道中
作者：程可中
朝代：明

去马秋能健，归怀困暂通。水沈江画壁，霜净雁书空。瓦甓占村古，菑畬得岁丰。依谁成旅宿，篝火护飞虫。
问讯虞二僧孺山居
作者：程可中
朝代：明

侵湖何限竹鱼庄，棘箐丛幽径转藏。泉韵隔花鸣罅石，竹光分雨到空床。逸民消得称虞仲，难弟劳教誉季方。几欲过从惭法供，湘莼采采不盈筐。
除夕太原府四首
作者：程可中
朝代：明

雁门南渡路千盘，残历犹从马上看。醉抱白头灯影下，锦筝搊杀不成欢。逆旅相留慰苦辛，萧萧同侣二三人。笛中谁谱梅花引，已送江南十日春。檀槽铁拨素丝弦，此技都夸三晋专。里耳只今贪小令，金元遗调渐无传。城阙春潜雪尽融，谁家花胜出王宫。更寒缓下葳蕤锁，元旦催传进乐工。
除夕太原府四首·其一
作者：程可中
朝代：明

雁门南渡路千盘，残历犹从马上看。醉抱白头灯影下，锦筝搊杀不成欢。
除夕太原府四首·其三
作者：程可中
朝代：明

檀槽铁拨素丝弦，此技都夸三晋专。里耳只今贪小令，金元遗调渐无传。
除夕太原府四首·其二
作者：程可中
朝代：明

逆旅相留慰苦辛，萧萧同侣二三人。笛中谁谱梅花引，已送江南十日春。
除夕太原府四首·其四
作者：程可中
朝代：明

城阙春潜雪尽融，谁家花胜出王宫。更寒缓下葳蕤锁，元旦催传进乐工。
除夕短歌
作者：程可中
朝代：明

蜡月全晦岁华暮，原烧偷青春微露。突冷连朝待束薪，床空半夜抖残絮。年年逼除贫泥人，今岁颇得贫中趣。小厖狺狺吠欲喑，操券都来征逋负。闭门龟缩坚不出，诳言白石庵中去。东邻贳酒喜盈罂，西家乞米刚半釜。地炉榾柮四壁红，绝胜龙涎照银炬。纨裤膏粱生无分，执鞭未可吾奚慕。蹇我亦非智术疏，自是君家合豪富。且呼焚鱼暖浊酒，一劝一杯自宽谕。妻妾牛衣坐两头，两儿膝畔差韶悟。得岁有庆失岁罚，椒花欲颂粗能句。逾艾明朝老秃翁，视此足验平生遇。玉梅寒香扑鼻来，大杯停手已无数。
集臧晋叔希林阁赋得雨中钟山春望
作者：程可中
朝代：明

天成云阜扆宸居，东望春回王气余。浅碧露痕经烧后，嫣红随意着花初。波纹卷縠冰还裂，山黛如鬟树自疏。一自文皇迁鼎后，至今辇道未曾除。
凌虚阁
作者：程可登
朝代：明
体裁：七言律诗

崚嶒飞阁倚岩阿，载酒登临几度过。万顷晴光当眼尽，八荒春色入帘多。剑寒时觉龙号雨，碑蚀犹存豕渡河。对景未能酬四美，临风何惜寄长歌。
下香岩
作者：程启充
朝代：明
体裁：五言绝句

危途长侧足，高处更回头。行路难如此，何时卧故丘。
下香岩寺
作者：程启充
朝代：明
体裁：五言绝句

危途畏侧足，高处更回头。行路难如此，何时卧故丘。
具瞻亭歌
作者：程启充
朝代：明
体裁：古风

高阁倚危巅，上与浮云齐。林岑叠舞凿斜径，吞吐日月分东西。盘旋曲折下复上，凌空百丈悬天梯。耸身数息不可到，眼花神悸忽如迷。阳坡宽敞抱山腹，群峰辐凑飞寒瀑。高人指点历画图，结构孤亭纵心目。杂芳绕径摇晴光，石龛钟乳流琼浆。开□揽撷生灵籁，自然身世浑相忘。紫芝黄石争绚烂，啼鸟落花还复见。烟霞澹宕抱游人，可惜风光自流转。
具瞻亭歌
作者：程启充
朝代：明
体裁：古风

高阁倚危巅，上与浮云齐。林岑叠舞凿斜径，吞吐日月分东西。盘旋曲折下复上，凌空百丈悬天梯。耸身数息不可到，眼花神悸忽如迷。阳坡宽敞抱山腹，群峰辐凑飞寒瀑。高人指点历画图，结构孤亭纵心目。杂芳绕径摇晴光，石龛钟乳流琼浆。开窗揽撷生灵籁，自然身世浑相忘。紫芝黄石争绚烂，啼鸟落花还复见。烟霞澹宕抱游人，可惜风光自流转。
千山温泉
作者：程启充
朝代：明
体裁：五言律诗

温泉虚实窦，蒸沸欲飞汗。世已讥同浴，人今苦索瘢。热中吾岂敢，洁己意何难。既济时观物，沧浪歌未阑。
塞下曲
作者：程启充
朝代：明

黑龙江上水云腥，女真连兵下大宁。五国城头秋月白，至今哀怨海东青。
峨眉山寺
作者：程启充
朝代：明
体裁：五言律诗

一夜中峰雨，清凉曙色新。到来垂老客，拟作问禅人。石径休辞滑，山云不染尘。会当淩绝巘，一览小西岷。
由祖越过龙泉
作者：程启充
朝代：明
体裁：古风

一径何盘曲，东西亦委蛇。危岩嵌兰若，疲马安能驰。岂不惮峻险，薄言恣探奇。清泉濯长缨，聊与性命期。惟有杯中物，可以乐我私。
䨑云诗八首次韵
作者：程嘉燧
朝代：明

绿云一散寂无声，此际何人太瘦生。香纵返魂应断续，花曾解语欠分明。白团画识春风在，红烛歌残夕泪争。从此朝朝仍暮暮，可能空逐梦中行。抹月涂风画有声，等闲人见也愁生。听莺桥下波仍绿，走马台边月又明。芳草路多人去远，梅花春近鸟衔争。残更亡寐难同梦，为雨为云只自行。朝檐天外鹊来声，夜烛花前太喜生。婪尾宴收灯放节，扫眉人到月添明。香尘澒洞歌梅合，钗影差池宿燕争。等待揭天丝管沸，彩云縆定不教行。梅飘妆粉听无声，柳着鹅黄看渐生。雷茁玉尖梳底出，雪堆煤黛画中明。不嫌昼漏三眠促，方信春宵一刻争。背立东风意何限，衱腰珠压丽人行。十夕闲窗歌笑声，绿苔行迹见尘生。乱飞花片浑无赖，微露清光犹为明。艳曲传来还共和，新图看去不多争。遥知一水盈盈际，独怨春风隔送行。昨夜风前柔橹声，无情南浦绿波生。飞花自带归潮急，残月犹悬宿舸明。泖色晓分娄苑尽，人烟暗杂语溪争。春云倏忽随春梦，难卜灯花问远行。夜半空阶细雨声，晓寒池面绿萍生。悠悠春思长如梦，耿耿闲愁欲到明。三月天涯芳草歇，一番风信落花争。茫茫麦秀西郊道，不见香车陌上行。闲坊归处有莺声，白发伤春泪暗生。无计和胶粘日驻，枉拚不睡泥天明。千场绿酒双丸泻，一朵红妆百镒争。不见等闲歌舞散，风前化作彩云行。
䨑云诗八首次韵·其一
作者：程嘉燧
朝代：明

绿云一散寂无声，此际何人太瘦生。香纵返魂应断续，花曾解语欠分明。白团画识春风在，红烛歌残夕泪争。从此朝朝仍暮暮，可能空逐梦中行。
䨑云诗八首次韵·其七
作者：程嘉燧
朝代：明

夜半空阶细雨声，晓寒池面绿萍生。悠悠春思长如梦，耿耿闲愁欲到明。三月天涯芳草歇，一番风信落花争。茫茫麦秀西郊道，不见香车陌上行。
䨑云诗八首次韵·其三
作者：程嘉燧
朝代：明

朝檐天外鹊来声，夜烛花前太喜生。婪尾宴收灯放节，扫眉人到月添明。香尘澒洞歌梅合，钗影差池宿燕争。等待揭天丝管沸，彩云縆定不教行。
䨑云诗八首次韵·其二
作者：程嘉燧
朝代：明

抹月涂风画有声，等闲人见也愁生。听莺桥下波仍绿，走马台边月又明。芳草路多人去远，梅花春近鸟衔争。残更亡寐难同梦，为雨为云只自行。
䨑云诗八首次韵·其五
作者：程嘉燧
朝代：明

十夕闲窗歌笑声，绿苔行迹见尘生。乱飞花片浑无赖，微露清光犹为明。艳曲传来还共和，新图看去不多争。遥知一水盈盈际，独怨春风隔送行。
䨑云诗八首次韵·其八
作者：程嘉燧
朝代：明

闲坊归处有莺声，白发伤春泪暗生。无计和胶粘日驻，枉拚不睡泥天明。千场绿酒双丸泻，一朵红妆百镒争。不见等闲歌舞散，风前化作彩云行。
䨑云诗八首次韵·其六
作者：程嘉燧
朝代：明

昨夜风前柔橹声，无情南浦绿波生。飞花自带归潮急，残月犹悬宿舸明。泖色晓分娄苑尽，人烟暗杂语溪争。春云倏忽随春梦，难卜灯花问远行。
䨑云诗八首次韵·其四
作者：程嘉燧
朝代：明

梅飘妆粉听无声，柳着鹅黄看渐生。雷茁玉尖梳底出，雪堆煤黛画中明。不嫌昼漏三眠促，方信春宵一刻争。背立东风意何限，衱腰珠压丽人行。
七夕同受之坐雨偶吮墨作中峰夜雨因忆拂水山居旧事漫书口号二首·其一
作者：程嘉燧
朝代：明

漱壑淘林殷户雷，冥冥松际失崔嵬。山窗五月寒如水，知是湖桥暮雨来。
七夕同受之坐雨偶吮墨作中峰夜雨因忆拂水山居旧事漫书口号二首·其二
作者：程嘉燧
朝代：明

山郭拿舟夜别师，竹房松阁总幽期。影堂月落泉呜咽，无复疏帘看弈戺。
七夕同受之坐雨偶吮墨作中峰夜雨因忆拂水山居旧事漫书口号二首·其二
作者：程嘉燧
朝代：明
体裁：七言绝句

山郭拿舟夜别师，竹房松阁总幽期。影堂月落泉呜咽，无复疏帘看弈棋。
七夕怀平仲扬州
作者：程嘉燧
朝代：明

江边一别两悠悠，湖上想思且滞留。千里星河同此夜，廿桥明月自三秋。无由结伴还乡国，况欲因人作远游。潦倒更于何地会，见君空已雪盈头。
三月三日泊虞山下步寻等慈师不遇
作者：程嘉燧
朝代：明

草堂寂历自禅居，山下春光正祓除。邻犬人归纤月后，木鱼风落妙香初。萧疏远岫云林画，映带清流内史书。乘兴寻师相赏处，笔床经案独踌躇。
丙子立春和尔宗春宴即事
作者：程嘉燧
朝代：明

归舫夜发促春盘，少长随肩各尽欢。花鸟装春迎宿雨，天云酿雪作朝寒。何嫌趋走同儿戏，便许风流比画看。晕碧裁红古来事，醉痕狼藉任阑干。
东庵夜归作霜月寒林
作者：程嘉燧
朝代：明

烟萝一径入僧寮，谁冒寒风共寂寥。柏子满庭铺柳叶，月明人影在空条。
东林寺雨中张次孙丈话旧
作者：程嘉燧
朝代：明

忆昨南徐官舍东，江心遥夜与君同。重看焦岭终宵月，却话松寥彻晓风。病眼向梅空脉脉，旅愁兼雪太匆匆。可怜襆被寻君处，暝雨寒烟野寺中。
久留湖上昭庆慈受僧舍得牧斋岁暮见怀诗次韵
作者：程嘉燧
朝代：明

自古蛾眉叹入宫，也多失马塞垣翁。人间岁月私蟠木，天上雷霆宥爨桐。抱叶蝉吟圜室雨，倚空鸾啸半岩风。屋梁月落疑颜色，时见残缸几穗红。
九日次比玉韵
作者：程嘉燧
朝代：明

年来渔父已无家，长负篱间九日花。偶共轻舟寻窈窕，尚怜行步趁欹斜。人归月下仍逢酒，病起风前只嗅茶。寥落孤云无住着，爱君天末自朱霞。
九月既望次瑞卿惜别诗
作者：程嘉燧
朝代：明

逢君春向暮，相送忽深秋。长夏无蝉噪，高天极鸟投。闲阶松叶碧，空院菊花留。晓月临山驿，寒风满县楼。人行落木戍，马识渡河愁。不谓平生泪，还因别思流。
书去年临别画疏林暮鸦与季康
作者：程嘉燧
朝代：明

荒林几点隔江山，犹是离心落照间。从此邗沟自明月，寒鸦无数夜飞还。
书去春画钟陵霁雪
作者：程嘉燧
朝代：明

帝城灯罢雪嵯峨，二月风光峭未和。驰道残霙犹骇马，龙池新柳已如鹅。蒋山出雾春罗薄，秦水含星晓镜多。日暮歌钟何处发，五侯门馆夜经过。
二月上浣同云娃踏青归雨宴达曙用佳字
作者：程嘉燧
朝代：明

客来兰气满幽斋，少住春游兴亦佳。霞引秾桃褰步障，天粘碧草度弓鞋。烟花径袅婵娟入，山水亭孤竹肉谐。醉爱雨声笼笑语，不知何事怨空阶。
五月一日雨中过东林轩惜别
作者：程嘉燧
朝代：明

寺门桥下独徘徊，溪树笼烟黯不开。月出可忘携策到，泥深曾几泛舟回。冬青香满花堆雪，苦楝风多径糁苔。从此经时踪迹断，更谁冲雨亦能来。
仲冬同周虞卿葛震甫郭圣胎恒光牧隐二上人石镫庵话别用三字
作者：程嘉燧
朝代：明

都门残腊忽经三，集别围炉话小庵。六载归程犹泽潞，几人乡国并东南。天涯涕泪遥难忍，塞外风沙老讵堪。即日遂良须尽白，还家弥勒与同龛。
仲夏偶过长蘅水槛即事
作者：程嘉燧
朝代：明

轻舟出郭信风扬，过雨陂塘五月凉。山槛水添平入户，野亭树密远生香。村中客少过逢简，醉后情深笑语长。频到不须仍载酒，自煎花乳闲黄粱。
伍相废祠（百花洲上有元人郑元祐碑，偶同不了长老过此）
作者：程嘉燧
朝代：明

吴宫旧事满陈荄，伍相残碑剔藓苔。碧血未随荒沼没，素车空驾怒潮来。但闻楚水犹金濑，莫问秦庭已炬灰。落日寒鸦倍惆怅，百花原上一僧回。
元日同唐孟先垫巾楼晏坐
作者：程嘉燧
朝代：明

不知残腊即春朝，时见村翁过野桥。欲访寒梅愁信远，稀闻爆竹觉人遥。自开画幅闲寻壑，共对铜瓶晚听潮。释子诗朋相间信，莫嫌还往日萧条。
入殿左僧舍下遵曲径仰见崖端高轩绝可舒瞩
作者：程嘉燧
朝代：明

僧房高下居，闭门秋色闲。阳树挺幽径，阴崖仰层关。周垣若涧底，疏翠当窗间。窗中如有人，闻声杳难攀。遥知纵目处，树杪见前湾。白日山后没，好月湖中还。念此来何时，使我舒心颜。
八月中秋示鲍甥将赴扬州
作者：程嘉燧
朝代：明

子行无复倚门亲，相见何堪涕泗频。歧路残春长断信，一家圆月正伤神。还山已荷埋身锸，隐阁仍危塾角巾。寄语江边杨柳树，自今愁作渡江人。
八月十三夜同考子弟作有怀拂水
作者：程嘉燧
朝代：明

相看转觉此生浮，风月佳时不敢愁。鸟鹊星河千里夜，暗蛩凉宇一年秋。书回故国无黄耳，家远清宵总白头。还忆阑干秋水阔，谢公无客自登楼。
八月十二夜次牧斋韵（秋水阁初成，共凭阑作）
作者：程嘉燧
朝代：明

湖山风月属新收，一片高寒百尺头。试手步檐曾不夜，振衣风磴已知秋。平疑素魄来窥发，直上青天可溯流。何处鹊飞还绕树，八年看我走三州。
六月鸳湖饮朱子暇夜归与云娃惜别
作者：程嘉燧
朝代：明
体裁：七言律诗

寻得伊人在水湄，移舟同载复同移。心随湖草閒偏乱，愁似横波远不知。病起尚怜妆黛浅，情多颇觉笑颜违。一樽且就新知乐，莫道明朝有别离。
六月鸳湖饮朱子暇夜归与云娃惜别
作者：程嘉燧
朝代：明

寻得伊人在水湄，移舟同载复同移。心随湖草闲偏乱，愁似横波远不知。病起尚怜妆黛浅，情来颇觉笑颜迟。一樽且就新知乐，莫道明朝有别离。
再过杭州访许成之同鲍溪父话旧
作者：程嘉燧
朝代：明

湖头城角雨如麻，宿酒残歌夜斗茶。自笑经过无此客，欲寻好事更谁家。留连别梦犹芳杜，早晚归帆已楝花。人事年光应共惜，相逢烂醉是生涯。
冬至月下即事
作者：程嘉燧
朝代：明

去秋寒早天多雪，今夕冬暄月似春。淡境味长堪送老，醉乡户小恰容身。客中两度逢南至，酒后终宵向北辰。莫笑杞人忧国泪，时看云物一沾巾。
十一月十二再赴洗泉即事
作者：程嘉燧
朝代：明

再约提壶坐翠微，偶缘情话逗林霏。已烦社老持觞待，先喜家童负水归。倒载接䍦乘好月，闻钟篮舆恋清晖。自怜抱病支离叟，犹喜重来兴不违。
十三夜叠前韵
作者：程嘉燧
朝代：明

云軿月驾要人收，合着亭台在上头。曳影轩窗含远瀑，行空阿阁俯高秋。招延风物争人胜，揽驻湖山放月流。何得更言官酝美，世间应笑鹤扬州。
十五夜无月和韵
作者：程嘉燧
朝代：明

节物阴晴总不愁，思家时复一低头。空劳拄杖中宵待，未遣倾罍向月羞。放客惺惺归别院，任他晻晻下西楼。嫦娥亦是人间意，想像含颦耐九秋。
十六夜登瓜洲城看月怀旧寄所亲
作者：程嘉燧
朝代：明

十年曾宿焦山寺，浪急天寒少客行。明日片帆仍远道，一时双眼复孤城。暮山欲尽离尊歇，黄叶全稀白发生。别后故人无限忆，隔江同见月初盈。
十四夜和招友人
作者：程嘉燧
朝代：明

水边林外夕阳楼，已分残年伴送秋。谁谓孤云亡住著，自吟丛桂可淹留。剩添风月闲家具，凭占烟波小钓舟。君肯放忙相料理，不妨斜日到林丘。
十月二日亲朋拿舟追饯有同至昆山者时溪父卧病寺中
作者：程嘉燧
朝代：明

郭外西风片雨晴，灯前倚棹百壶清。纤纤初月生寒细，淅淅残潮到晓平。旅病祇悬遥夕梦，送归还上小山行。共知别后嵇康懒，况隔衡阳少雁声。
十月十日汪九飒哉宅中闻歌作
作者：程嘉燧
朝代：明

送客留髡饮正忺，江城清夜月如镰。双楼海燕巢金屋，十月流莺隔画帘。香泽微闻尘袅袅，星河欲堕漏厌厌。老夫忽忆西园事，衫袖龙钟已半淹。
半野堂夜集别仍次前韵
作者：程嘉燧
朝代：明

何处珠帘拥莫愁，笛床歌席近书楼。金炉银烛平原酒，远浦寒星剡曲舟。望里青山仍北郭，行时沟水向东头。老怀不为生离苦，双泪无端只自流。
友人饷粟书感
作者：程嘉燧
朝代：明

年去贫来不自由，暗伤颜面向交游。他乡且斗孤身健，此日徒悬西壁愁。纸裹已空难爱惜，瓶储欲罄未知谋。何缘忽致监河粟，莫是枯鳞尚有求。
同方季康栖虎丘铁佛房即事
作者：程嘉燧
朝代：明

山中客到栖山寺，时有兰舟载酒迎。丰草卧来元似鹿，春花飞尽只啼莺。水边人簇新图见，月出歌残旧恨生。闲夜泬寥清磬后，荒萤野沼自纵横。
同李茂初沈彦深郊游次韵
作者：程嘉燧
朝代：明

贮得瑶华桃李时，寻花舍此复何之。陶情供具衰年乐，送老生涯画史痴。地僻扶携窥粉黛，林深枕藉共糟醨。祇传吹角城头早，秉烛留欢恨每迟。
同牧老韵再赠河东君用柳原韵
作者：程嘉燧
朝代：明

居然林下有家风，谁谓千金一笑同？杯近仙源花潋潋，云来神峡雨濛濛。弹丝吹竹吟偏好，抉石锥沙书更雄。诗酒已无驱使分，熏炉茗碗得相从。
同闻上人作
作者：程嘉燧
朝代：明

旬月拟来此，同游亦偶然。经行适多暇，喧寂自俱禅。出寺半峰雨，归房终夜泉。独惭心住著，仍是爱幽偏。
同闻师兄鲍溪父登北高峰宿绝顶僧舍即事
作者：程嘉燧
朝代：明

双峰径转石林苍，携客扪萝宿上方。涧饮断虹明积翠，湖飞片雨乱斜阳。东来岛屿吞江郭，西去云山指故乡。夜久禅心同寂历，松风诸岭一何长。
听曲赠赵五老四首（太仓人。名淮，字长源，号瞻云。善医，能诗）
作者：程嘉燧
朝代：明

菊花閤里殷勤唱，芍药园中仔细闻。此后但逢歌曲伴，何曾听罢不言君。好友相邀不用催，况闻君到我须陪。茶香酒辣浑闲事，且趁朝凉听一回。纷纷酒事少心情，只办停杯斗耳明。翻恨听时心太切，归来摹得不多声。逐调安排见典刑，缘情巧妙是心灵。寄言度曲红颜子，白却髭须始解听。
听曲赠赵五老四首（太仓人。名淮，字长源，号瞻云。善医，能诗）·其一
作者：程嘉燧
朝代：明

菊花閤里殷勤唱，芍药园中仔细闻。此后但逢歌曲伴，何曾听罢不言君。
听曲赠赵五老四首（太仓人。名淮，字长源，号瞻云。善医，能诗）·其三
作者：程嘉燧
朝代：明

纷纷酒事少心情，只办停杯斗耳明。翻恨听时心太切，归来摹得不多声。
听曲赠赵五老四首（太仓人。名淮，字长源，号瞻云。善医，能诗）·其二
作者：程嘉燧
朝代：明

好友相邀不用催，况闻君到我须陪。茶香酒辣浑闲事，且趁朝凉听一回。
听曲赠赵五老四首（太仓人。名淮，字长源，号瞻云。善医，能诗）·其四
作者：程嘉燧
朝代：明

逐调安排见典刑，缘情巧妙是心灵。寄言度曲红颜子，白却髭须始解听。
周家清明植梨花六月盛开邀客赋诗
作者：程嘉燧
朝代：明

清明院落夜溶溶，宠柳娇花让雪丛。乱搅三眠飞絮白，浪搀百子石榴红。烧残高烛东风后，掩却重门细雨中。闻向花间歌法曲，应怜江海白头翁。
周敏仲同客过拂水庄阻风山厨萧寂戏作
作者：程嘉燧
朝代：明

烈风振山石欲落，亭午高眠缩双脚。髯郎叩门二客俱，好事经耳宛如昨。青春豪丝醉白发，绿水华灯荡朱阁。米家船从何处来，但说东皋好林薄。朱门如山酒肉待，却犯颠风抵穷壑。缆舟尽日不得去，白浪喧豗断烟郭。自巡寒庖有湿苇，走问东家无郭索。樵苏清淡亦恒事，倚壁呻吟如可怍。老夫犹云幸免俗，且未烧琴思煮鹤。
和时圣昭兼酬刘原博
作者：程嘉燧
朝代：明

劳生真厌老来忙，但喜残年相见长。禁火风光春断酒，浴蚕时月夜舂粮。陶公日没思燔烛，仲子辰佳可命觞。独爱幽栖身懒动，敢将衰病学嵇康。
和李孟芳山中话旧
作者：程嘉燧
朝代：明

尝言数见便成亲，十载相怜病与贫。拈出清诗同讽咏，窨来白酒馈比邻。山中古栎看为社，谷口闲云喜似人。残腊檐梅初放萼，尚堪索笑两三巡。
和比玉赋游鱼啖花影
作者：程嘉燧
朝代：明

无数轻鲦莲叶东，泳芳吹沫竞浮空。疑追戏蝶来天上，误饵游丝没镜中。点额冷光如吸露，濯鳞香阵微飧风。相忘乐事江湖外，捉影还看嚼蜡同。
和牧斋观剧四首次韵
作者：程嘉燧
朝代：明

山中还往亦无期，行乐何缘不暂随。顾曲那禁穷相眼，狂言容迕破颜时。一群娇鸟花相逐，四壁寒蝇冻似痴。少小也谙曹植舞，灯前长袖自倭迟。徵歌排日斗妆新，买笑留欢不计旬。倾国总矜堂上艳，逢场曾作坐中人。玲珑争劝尚书醉，啄木谁言学士贫。省识春风向来面，沄人宜喜复宜瞋。游丝无力罥春长，急盏从挥白日忙。烛下邀来偏巧笑，曲终不见只颠狂。迷花未散尝侵晓，和雪难教更引商。浣处似闻遗石在，相逢或恐是同乡。万金一曲艺偏殊，谁效工颦学步趋。水上盈盈逢洛女，桑间冉冉见罗敷。腰肢结束元难有，杨柳风流得似无。瞥眼繁华易惆怅，何如丈室对疏芜。
和牧斋观剧四首次韵·其一
作者：程嘉燧
朝代：明

山中还往亦无期，行乐何缘不暂随。顾曲那禁穷相眼，狂言容迕破颜时。一群娇鸟花相逐，四壁寒蝇冻似痴。少小也谙曹植舞，灯前长袖自倭迟。
和牧斋观剧四首次韵·其三
作者：程嘉燧
朝代：明

游丝无力罥春长，急盏从挥白日忙。烛下邀来偏巧笑，曲终不见只颠狂。迷花未散尝侵晓，和雪难教更引商。浣处似闻遗石在，相逢或恐是同乡。
和牧斋观剧四首次韵·其二
作者：程嘉燧
朝代：明

徵歌排日斗妆新，买笑留欢不计旬。倾国总矜堂上艳，逢场曾作坐中人。玲珑争劝尚书醉，啄木谁言学士贫。省识春风向来面，沄人宜喜复宜瞋。
和牧斋观剧四首次韵·其四
作者：程嘉燧
朝代：明

万金一曲艺偏殊，谁效工颦学步趋。水上盈盈逢洛女，桑间冉冉见罗敷。腰肢结束元难有，杨柳风流得似无。瞥眼繁华易惆怅，何如丈室对疏芜。